RASA-RASANYA JANGANKAN RM150 JUTA, RM1.50 SEN PUN BELUM TENTU TUN MAHATHIR BOLEH DAPAT

Tun Mahathir Mohamad akhirnya mengotakan kata-katanya apabila memfailkan saman fitnah RM150 juta terhadap Perdana Menteri, Anwar Ibrahim kerana menuduhnya memperkayakan diri, keluarga dan kroninya ketika berkuasa.
Menurut pernyataan tuntutan yang difailkan di mahkamah, Tun Mahathir mendakwa Anwar, yang juga Pengerusi PH dan Presiden PKR, membuat kenyataan tidak benar dan tidak berasas dengan niat untuk menimbulkan persepsi negatif terhadapnya ketika berucap di Kongres PKR pada 18 Mac lalu.
Dalam ucapannya itu, Anwar antara lain menyebut – “Ada orang sekarang selepas 22 tahun campur 22 bulan pegang kuasa, mengeluh Melayu hilang segala-galanya, hilang harta, hilang saham.
“Bagaimana tak hilang kalau kamu bolot untuk kamu, untuk keluarga kamu dan anak-anak kamu. Sekarang hilang kuasa, bicara soal rakyat.”
Plaintif mendakwa, ucapan Anwar itu telah mencemarkan imejnya sebagai negarawan yang merupakan bekas Perdana Menteri (dua kali), reputasi sebagai ahli politik dan pemimpin yang dihormati di Malaysia dan seluruh dunia.
Tun Mahathir juga mendakwa, tuduhan itu bukan sahaja merosakkan imej dan reputasinya tetapi turut memalukan diri serta ahli keluarganya.
Berikutan itu, beliau menuntut ganti rugi am sebanyak RM50 juta dan ganti rugi teladan RM100 juta.
Berikutan saman itu, ada segelintir penyokong Tun Mahathir terus melompat tinggi dan seronok yang tidak bukan kepalang seolah-olah saman itu telah dimenangi dan Anwar wajib membayar RM150 juta sebagaimana yang dituntut.
Hakikatnya, bukan saja perbicaraan belum ditetapkan tarikhnya, pengurusan kes juga belum berlangsung lagi.
Sabar-sabarlah dulu beb…
Begitu pun, meneliti saman tersebut, Tun Mahathir sebenarnya sudah agak terlambat untuk mengheret Anwar ke mahkamah.
Tuduhan Anwar bahawa Tun Mahathir memperkayakan diri sendiri, anak-anak dan kroninya bukanlah perkara baru, sebaliknya telah mula diungkap dan dijaja sejak 1998 lagi sebaik beliau dipecat daripada UMNO dan kerajaan.
Sepatutnya waktu itu lagi dan ketika beliau berjawatan Perdana Menteri, saman sudah dikemukakan terhadap Anwar.
Kenapa hanya sekarang Tun Mahathir menyaman Anwar?
Apakah baru sekarang beliau sedar dakwaan Anwar itu sebagai fitnah?
Jika saman dilakukan pada waktu beliau memegang jawatan Perdana Menteri, peluang untuk Tun Mahathir memenangi kes pasti lebih tinggi kerana Anwar yang berada di luar kerajaan tentu menghadapi kesukaran untuk memperolehi bukti-bukti bagi menyokong segala dakwaannya, kecuali kalau memang benar beliau sempat melarikan berkotak-kotak dokumen sebelum dipecat pada 1998 dahulu.
Tetapi, apabila Tun Mahathir hanya mengambil tindakan undang-undang di ketika Anwar sudah menjadi jawatan Perdana Menteri dan Menteri Kewangan, kelebihan dikira memihak kepada Pengerusi PH dan Presiden PKR itu.
Melalui jawatan yang dipegangnya sekarang, Anwar mempunyai akses langsung untuk mengorek dan mencari bukti-bukti terpendam di PMO dan Kementerian Kewangan berkaitan Tun Mahathir.
Takkan tak boleh jumpa satu dua bukti tentang apa yang Tun Mahathir lakukan dalam menolong anak dan kroninya ketika berkuasa dahulu?
Sebab itu, peguam Anwar dalam responnya terhadap saman itu memberitahu, Perdana Menteri akan bertegas untuk membuktikan segala-galanya di mahkamah nanti.
Dengan demikian, rasa-rasanya jangankan RM150 juta, barangkali RM1.50 sen pun payah Tun Mahathir nak dapat dalam tindakannya menyaman Anwar ini.
– ShahbudinHusin 06/05/2023.

3.9

10

votes
Article Rating
Kongsikan artikel ini


PROKLAMASI MELAYU MENUJU LESU, BAKAL GAGAL SEBAGAIMANA TUN MAHATHIR DITOLAK PADA PRU15 LALU

Walau apa jua hujah yang cuba disimpang-siurkan, secara umumnya semua orang sedar Proklamasi Melayu yang merupakan sebuah gerakan tajaan Tun Mahathir Mohamad adalah bertujuan untuk membawa orang-orang Melayu menjauhi dan menolak kepimpinan Anwar Ibrahim.
Meski proklamasi itu dikatakan bertujuan memperjuang dan membela nasib orang Melayu, realitinya orang Melayu yang terancam ketika ini hanyalah mereka yang tidak berada di luar kerajaan lantaran tiada lagi kuasa dan ditolak pengundi sehingga hilang deposit pada PRU lalu.
Selebihnya, orang Melayu masih aman dan baik-baik saja kerana kerajaan dan kepimpinan kerajaan masih dipegang secara majoriti oleh pemimpin Melayu.
Lebih daripada itu, sejak Anwar memegang jawatan Perdana Menteri, tiada elemen atau tindakan yang menggugat kedudukan orang Melayu pernah dilakukan.
Jadi, nak perjuangkan nasib Melayu apa lagi?
Menoleh ke belakang pula, Tun Mahathir yang kini memperjuangkan Melayu kononnya, kalau mahu dikira adalah pemimpin yang paling tidak layak bercakap untuk memperjuangkan nasib Melayu.
Ketika berkuasa, beliau memecahkan Melayu dengan menolak kemasukan Tengku Razaleigh Hamzah ke dalam UMNO Baru yang ditubuhkannya selepas pemilihan 1987 sehingga bekas Ahli Parlimen Gua Musang itu terpaksa menubuhkan Semangat 46.
Kemudian pada 1998, lantaran bimbang kepada ancaman Anwar, beliau telah memecat bekas timbalannya itu sehingga tercetusnya gerakan reformasi dan tertubuhnya parti PKR.
Adakah memperjuangkan Melayu sehingga sanggup membuatkan UMNO terpecah demi ingin menyelamatkan kuasa sendiri?
Orang Melayu pasti tidak terpecah dan kekal terangkum jika Semangat 46 dan PKR tidak ditubuhkan atau jika selepas bersara, Tun Mahathir tidak lagi mencampuri urusan politik negara.
Seterusnya dalam usaha untuk kembali berkuasa pada 2018 bagi tujuan untuk menumbangkan Najib Razak, Tun Mahathir telah memilih DAP untuk mencapai cita-citanya itu, selain kembali berbaik semula dengan Anwar.
Kemenangan beliau pada 2018 bukan saja disebabkan oleh sokongan bukan Melayu, malah selepas itu dilantiknya pula Lim Guan Eng sebagai Menteri Kewangan.
Lagi pula, kalau mahu menolong dan membela nasib Melayu, Tun Mahathir telah diberikan peluang selama 22 tahun campur 22 bulan untuk berbuat demikian.
Tetapi, apa perjuangan untuk Melayu yang boleh kita ingati dan kenang pernah dilakukannya ketika berkuasa dahulu?
Sebab itu, bak kata Anwar- sudah hilang kuasa baru bicara soal Melayu?
Dalam erti kata yang mudah, Tun Mahathir sebenarnya paling tidak sesuai dan malu sendiri untuk bercakap soal membela dan memperjuangkan nasib Melayu pada ketika ini.
Hakikatnya, beliau pernah ada kesempatan paling terbaik berbanding semua orang Melayu yang lain untuk membela dan memperbaiki nasib orang-orang Melayu.
Dalam usianya di hujung senja ketika, Tun Mahathir tidak lain hanya mahu mencipta satu lagi rekod iaitu menjatuhkan seorang lagi Perdana Menteri melalui gerakan yang Proklamasi Melayu yang digerakkkannya ini.
Itulah sebetulnya motif Proklamasi Melayu dan tiada sebab-sebab lain. Noktah. Titik.
Namun demikian, dengan beliau senakin di hujung usia, kemampuannya dirasakan kian tiada, bukan berkedudukan sebagai Ahli Parlimen, tidak berparti dan anaknya sendiri, Mukhriz tidak lagi bersama dalam perjuangannya, matlamat yang ingin dicapai melalui Proklamasi Melayu itu semakin menuju sendu serta lesu.
Sementara hanya beberapa pemimpin Pas yang sudi menandatangani proklamasi itu, parti Bersatu secara kolektifnya menolak sama sekali untuk bersama.
Timbalan Presiden Bersatu, Ahmad Faizal Azumu atau Peja bersama dua pemimpin Bersatu yang lain sekadar menandatangani Proklamasi Melayu itu atas kapasiti peribadi dan tanpa restu Mahiaddin Md Yasin.
Selain Mahiaddin, Hamzah Zainuddin selaku Ketua Pembangkang juga enggan membabitkan diri dalam Proklamasi Melayu, meskipun dilaporkan ada cubaan mengajak Ahli Parlimen Larut itu hadir sama ke rumah Tun Mahathir bersama pimpinan Pas yang berhari raya pada minggu lalu.
Parti Melayu yang lain, bahkan majoriti orang Melayu secara umumnya tidak merasakan Proklamasi Melayu itu sesuatu yang perlu dan penting untuk disertai.
Ada yang turut menandatanganinya sekadar suka-suka dan tidak lebih daripada itu.
Sebagaimana Pejuang telah gagal dan hilang deposit pada PRU15 lalu, Proklamasi Melayu juga semakin hampir menuju destinasi yang sama

dan

Anwar tidak perlu cemas mendepaninya.
– ShahbudinHusin 07/05/2023.

4.5

2

votes
Article Rating
Kongsikan artikel ini


ANWAR CARI PASAL LAGI…

Perdana Menteri, Anwar Ibrahim sekali lagi mengulangi cabaran kepada seorang pemimpin politik Melayu supaya mendedahkan semua harta peribadi dan aset dimiliki keluarganya.
Tanpa menyebutkan nama pemimpin berkenaan, Anwar mengulangi cabaran itu ketika berucap di Majlis Rumah Terbuka Malaysia Aidilfitri anjuran kerajaan Negeri Sembilan dan Malaysia Madani di Majlis Bandaraya Seremban, dua hari lalu.
“Harta kamu berbilion, anak ada pesawat, ada kapal, ada bank di luar negara, jual itu semua, bawa balik dan berikan kepada orang Melayu di Malaysia ini, baru betul jadi Pejuang.
“Itu belum dijawab, saya minta mereka jawab, berapa bilion dia ada, mana dia dapat wang itu, pulangkan balik kepada orang Melayu di Malaysia,” katanya tanpa menyebut nama bekas Perdana Menteri itu.
Di sebalik Tun Mahathir Mohamad kini menggerakkan Proklamasi Melayu, Anwar menegaskan, kerajaan pimpinannya akan terus mempertahankan hak dan kepentingan orang Melayu di negara ini.
“Apa saya khianat untuk orang Melayu? Bahasa Melayu, hak keistimewaan orang Melayu?
“Projek untuk Melayu kami pertahankan dan (projek) sedia ada Jana Wibawa, untuk orang Melayu, kami ambil tindakan sebab apa, ia projek orang Melayu tetapi diberikan kepada orang Cina. Projek Melayu tetapi mereka ‘sakau’ duit.
“Ada tokoh-tokoh Melayu, Tun, Tan Sri yang kaya raya heboh mahu jaga Melayu, mereka kata Anwar sudah tidak boleh harap, (Datuk Seri Ahmad) Zahid tidak boleh pakai, tidak boleh jaga Melayu.
“Saya mahu tanya mereka, apa yang kami serah? Enam bulan kami pegang jawatan, saya beri apa kepada bukan Melayu”, tegasnya Anwar lagi.
Sebelum ini, ketika berucap di Permatang Pauh, Anwar turut mengulangi kenyataannya berkenaan kekayaan yang dimiliki oleh Tun Mahathir, keluarga dan kroninya.
“Ketika mereka berkuasa sibuk memperkayakan sanak saudara. Bila sudah tidak mentadbir negara baru nak bersuara bantu dan selamatkan orang Melayu?
“Saya nak cakap pada pembesar, Tun dan Tan Sri yang kaya ini, kalau betul nak tolong Melayu, apa yang kamu ambil berpuluh bilion selama ini, bagi setengah daripadanya kepada orang Melayu esok.
“Saya harap perkara ini sampai, Tun Mahathir ke Tun Daim saya tak peduli. Berapa kekayaan? RM10 bilion, RM15 bilion?
“Betul nak tolong, nak jadi pejuang, nak selamatkan Melayu? Yang kamu sakau beri semula pada orang Melayu,” katanya dengan nada penuh semangat.
Di sebalik sudah pun disaman oleh Tun Mahathir kerana mendakwa bekas Perdana Menteri itu mengumpul kekayaan untuk diri sendiri, anak-anak dan kroninya ketika berkuasa dahulu, Anwar nampaknya tidak mengendur walau sedikit pun.
Selepas mendakwa Tun Mahathir mengumpul kekayaan untuk diri sendiri, anak-anak dan kroninya, kemudian meminta menyerahkan separuh daripada kekayaan itu jika benar mahu menolong orang Melayu, terbaru beliau mencabar pula bekas Perdana Menteri itu dan kroninya agar mendedahkan kekayaan yang dimilikinya.
Tidak takut dengan saman sedia ada, Anwar kini seolah-olah disaman sekali lagi, mungkin kali ini oleh Tun Mahathir bersama segala kroni-kroninya pula.
Ini benar-benar cari pasal nampaknya…
Pokoknya, kalau Anwar tiada bukti dalam tangannya, beranikah beliau terus garang mengasak Tun Mahathir sedemikian rupa?
– ShahbudinHusin 08/05/2023.

4.2

6

votes
Article Rating
Kongsikan artikel ini


KECUT SELEPAS DICABAR ANWAR, BERSATU AKHIRNYA MENGAKU ANGKA 126 HANYALAH AUTA

Bersatu akhirnya angkat tangan mengaku kalah serta sedar daripada mimpi tentang ketidakmampuan untuk menjatuhkan Perdana Menteri, Anwar Ibrahim.
Ketua Penerangan Bersatu, Razali Idris berkata, kerajaan pimpinan Anwar cukup kukuh kedudukannya kerana mempunyai 148 sokongan Ahli Parlimen.
“Sangat sukar untuk pihak pembangkang mengatasi jumlah itu, ia bukanlah satu perkara mudah,” ujar beliau.
Dengan itu, ujar beliau, Bersatu tiada rancangan untuk mengusulkan undi tidak percaya pada sidang Parlimen akan datang.
Begitu pun, untuk menutup malu atas ketidakmampuan yang digembar-gemburkan sejak minggu-minggu kebelakangan ini, beliau menyalahkan Anwar kerana memberi respon terhadap perkara tersebut yang kemudian mencabar blok pembangkang agar mengemukakan undi tidak percaya di Parlimen jika benar mereka sudah mempunyai angka.
“Kenapa Anwar perlu memikirkan khabar angin atau gossip kecil di luar gelanggang?
“Sepatutnya beliau tidak perlu fikir berapa angka yang pihak pembangkang ada sebab kerajaan pimpinannya sudah cukup kukuh iaitu mempunyai 148 kerusi,” tambah Razali lagi.
Ehh…ehh…tetiba nak salahkan Anwar pula?
Kepada Ketua Penerangan Bersatu yang baru memegang jawatan tersebut, ingin ditanya – apakah isu menjatuhkan kerajaan hanya sekadar gossip kecil di luar gelanggang, sedangkan yang menghebohkan angka 126 sebelum ini adalah seorang Ahli Majlis Pimpinan Tertinggi Bersatu sendiri?
Tidak cukup dengan itu, seorang Naib Presiden Bersatu pula dilihat begitu galak menulis pelbagai persepsi mengenai kejatuhan Perdana Menteri di media sosialnya sejak seminggu yang lalu.
Isu kecil di kuar gelanggangkah jika pimpinan kanan Bersatu sendiri turut jadi stim untuk menukar kerajaan?
Dengan itu, ia sebenarnya bukanlah gossip kecil di luar gelanggang, tetapi secara sedar memang dicetuskan oleh Bersatu.
Makanya, tindakan Anwar memberi respon adalah wajar dan munasabah, malah memperlihatkan beliau seorang Perdana Menteri yang peka, berani serta proaktif, tidak seperti PM8 yang “sejuk” dalam banyak perkara ketika memegang jawatan Perdana Menteri sebelum ini.
Mujur jugalah Anwar pantas mencabar agar bertempur di Parlimen jika ingin menumbangkannya, maka seluruh negara dengan cepat akhirnya mengetahui angka 126 dan gembar-gembur itu hanyalah hanyalah palsu dan auta belaka.
Kalau tidak dicabar Anwar, agaknya berminggu dan berbulan lagi angka 126 itu terus dijaja sebagai isu untuk mencetuskan ketidakstabilan, seterusnya sebagai modal bagi sesetengah pimpinan parti itu untuk berangan-angan dan bermimpi kembali menjadi kerajaan dan dapat jadi menteri semula.
Apabila dicabar Anwar dan sedar angka itu hanya sekadar auta, terkedu dan kecutlah mereka sekarang ini.
Lagi pun, kalau ikut logiknya, daripada 74 Ahli Parlimen yang ada bersama bersama PN ketika ini, entahlah dalam mimpi apa mereka boleh dapat angka 126 itu.
Dengan jumlah 126 yang dihebohkan, ia bermakna berlaku pertambahan seramai 52 iaitu seramai 52 Ahli Parlimen yang menyokong Anwar dan kerajaan perpaduan sekarang beralih menyokong PN yang kini mempunyai 74 Ahli Parlimen.
Daripada parti mana dalam blok kerajaan mereka dapat angka 52 itu?
Mudah kata, ini sebenarnya bukan lagi bermimpi di siang hari, tetapi mengigau kerana jiwa kacau, lalu meracau angka yang entah apa-apa.
Kalau sudah tahu sokongan kerajaan ada 148 Ahli Parlimen dan tiada kemampuan untuk PN berbuat sesuatu yang luar biasa mengubah angka yang mereka miliki, lebih baiklah duduk diam-diam dan buat saja kerja lain yang lebih berfaedah.
Kan sekarang dah malu sendiri?
– ShahbudinHusin 08/05/2023.

4.2

5

votes
Article Rating
Kongsikan artikel ini


14 MEI INI LENGKAPLAH JEJAK KASIH ANWAR DENGAN UMNO

Selepas dipecat sebagai Timbalan Presiden UMNO dan dihalau daripada parti itu pada 1998, tarikh 7 Februari lalu adalah detik bersejarah bagi Anwar Ibrahim kerana buat pertama kali dapat menjejakkan kakinya semula ke Bangunan UMNO di Menara Dato’ Onn, WTCKL.
Beliau hadir ketika itu untuk mempengerusikan mesyuarat sulung Seketariat Kerajaan Perpaduan yang melibatkan wakil parti-parti yang berada dalam kerajaan perpaduan.
Siapa sangka ketika Tun Mahathir Mohamad memecat beliau 25 tahun lalu dengan tujuan untuk menghalangnya daripada menjadi Perdana Menteri, tetapi akhirnya, selain dapat menjejakkan kaki semula ke Bangunan UMNO yang penuh kenangan itu, lebih manis lagi kerana kembalinya Anwar kali ini selepas suku abad berlalu ialah bersama jawatan Perdana Menteri yang pernah cuba dijauhkan daripadanya.
Dua hari lalu iaitu 7 Mei, satu lagi sejarah indah datang menerkam dalam kehidupan Anwar.
Kali ini beliau bukan saja datang lagi ke Bangunan UMNO, malah mempengerusikan mesyuarat Seketariat Kerajaan Perpaduan di Tingkat 39, Menara Dato’ Onn iaitu tempat di mana beliau dipecat pada 1998 dahulu.
Anwar sempat mengimbas memori pahit masa lalu itu dengan memegang kerusi tempat di mana bellau pernah duduk sebelum dipecat dan dihalau daripada UMNO oleh Tun Mahathir.
Terpaling manis sekali, bersama kedatangannya kali ini sebagai Perdana Menteri dan Pengerusi Seketariat Kerajaan Perpaduan, beliau akhirnya dapat duduk di kerusi orang yang memecatnya yang ketika itu adalah Presiden UMNO.
Selain Anwar berjaya kembali ke Bangunan UMNO selepas 25 tahun berlalu, dapat melihat kembali kerusi yang pernah didudukinya sebelum dipecat dan duduk di kerusi orang yang memecatnya, orang yang memecatnya itu pula kini sudah tersisih jauh daripada UMNO.
Begitulah hebatnya kuasa Tuhan menguji kesabaran dan ketahanan jiwa seseorang yang kental dalam perjuangan serta dalam masa yang sama seperti memberi hukuman kepada pihak yang merasakan terlalu megah dengan kuasa yang ada dalam tangan.
Semua ini adalah pengajaran kepada kita semua bahawa dalam kehidupan di dunia ini, janganlah terlalu megah dan gah dengan kuasa yang hadir bersama jawatan kerana kuasa Tuhan sebenarnya lebih agung dan tak terjangkau oleh manusia untuk memikirkannya.
Dalam kes Anwar ini, bukan saja beliau sendiri barangkali tidak menjangka dapat kembali ke Bangunan UMNO, Tun Mahathir yang memecatnya dan kebanyakan rakyat Malaysia juga tidak menjangka sedemikian takdir Tuhan ditentukan untuk kita semua menyaksikannya.
Melalui dua tarikh itu – 7 Februari dan 7 Mei – Anwar dan UMNO seperti dipertemukan dalam episod jejak kasih layaknya.
Begitu pun, pada 14 Mei akan datang ini apabila berlangsung Konvensyen Nasional Kerajaan Perpaduan di Dewan Merdeka, WTCKL, sekali lagi sejarah indah akan tercipta buat Anwar.
Anwar dipecat pada 1998 dan kali terakhir beliau menjejakkan berada di Dewan Merdeka tentunya ialah ketika berlangsungnya Perhimpunan Agung UMNO 1997.
Lebih sedikit daripada 25 tahun berlalu, kembalinya beliau ke Dewan Merdeka pada 14 Mei nanti adalah sebagai Perdana Menteri merangkap Pengerusi Seketariat Kerajaan Perpaduan yang dengan sendirinya melayakkannya sekali lagi duduk di kerusi Tun Mahathir pernah duduk sebelum ini.
Kalau Tun Mahathir sebelum ini duduk di kerusi itu sebagai Presiden UMNO, Pengerusi BN dan Perdana Menteri, Anwar pula duduk di kerusi yang sama di Dewan Merdeka sebagai Presiden PKR, Pengerusi PH, Pengerusi Seketariat Kerajaan Perpaduan serta Perdana Menteri.
Dipecat, dihalau dan diketepikan daripada UMNO, tetapi akhirnya Anwar berjaya kembali ke tempat di mana beliau dipecat dahulu bersama jawatan idaman yang dengan gigih pernah cuba dipisahkan daripadanya.
Dengan itu, selepas itu 14 Mei nanti, boleh dikira lengkap atau sempurnalah jejak kasih antara Anwar dengan UMNO yang terpisah selama 25 tahun lamanya.
Seorang pemimpin UMNO ketika saya berbual-bual dengannya sambil menceritakan renteran ini lantas berkata, jejak kasih Anwar dengan UMNO sebenarnya masih belum sempurna lagi.
Kata beliau, ia hanya sempurna jika setelah Anwar kembali semula kepada UMNO atau dapat membawa PKR yang dipimpinnya bergabung dengan UMNO menjadi sebuah parti yang lebih besar untuk rakyat Malaysia.
Mungkinkah ia akan menjadi kenyataan?
– ShahbudinHusin 09/05/2023.

5

1

vote
Article Rating
Kongsikan artikel ini


PESAING, PEMBENCI ANWAR JUGA PATUT BUAT FILEM ‘UNTOLD STORY’ MASING-MASING

Filem Anwar – The Untold Story yang mengisahkan liku-liku perjuangan Presiden PKR itu dalam politik negara yang tayangan perdananya diadakan dua hari lalu, secara umumnya mengundang dua respon terbuka di media sosial.
Filem itu dibikin sebelum Anwar menjadi Perdana Menteri lagi dan akan mula ditayangkan di pawagam seluruh negara pada 18 Mei ini.
Bagi penyokong dan mereka yang terlibat dalam gerakan reformasi sejak 1998, terbitnya filem itu tentunya suatu kebanggaan dan dokumentasi kejayaan yang amat mengharukan.
Ditambah dengan tayangannya setelah Anwar berjaya menjadi Perdana Menteri, semacam sudah terbayar segala derita selama ini.
Anwar sendiri menyebut filem tersebut adalah kenangan pahit yang sebenarnya ingin dilupakannya kerana sebahagian detiknya melukakan jiwa dan keluarganya, lalu beliau tidak mampu mengulas panjang mengenainya.
Selain Anwar pasti sebak ketika menontonnya, rata-rata penyokong, pendokong dan mereka yang terlibat dengan gerakan reformasi juga tentu sedemkian perasaan yang datang menerpa.
Bagi yang tidak menyokong, malah membenci Anwar, respon mereka jelas terlihat penuh dengan cercaan dan sindiran yang seolah-olah filem itu tidak bernilai sama sekali.
Pelbagai elemen sindiran, kecaman dan kutukan diolah untuk memburukkan filem itu, walaupun mereka belum lagi menontonnya.
Sebagaimana Anwar bukanlah manusia sempurna, menggarap sebuah filem daripada liku-liku perjuangan beliau yang lamanya lebih 20 tahun pasti juga jauh daripada kesempurnaan.
Memendekkkan beribu detik perjuangan dalam tempoh lebih 20 tahun kepada sebuah filem yang hanya selama 90 minit bukanlah suatu kerja yang mudah.
Melakukan penyelidikan, memikir dan memilih detik-detik yang harus djadikan babak filem saja boleh mengundang serabut serta pening kepala.
Tetapi, yang tidak dinafikan ialah Anwar memang seorang tokoh politik yang ada daya tarikan untuk kisahnya difilemnya, terutama dari segi semangat, kekuatan jiwa dan kentalnya mempertahankan perjuangan yang diyakininya.
Seperti kuatnya semangat beliau mahu terus hidup setelah dipukul setengah mati dan dibiar tanpa rawatan beberapa hari dalam lokap polis ketika awal penahanannya dahulu, begitulah juga kuat semangatnya untuk memastikan PKR dan perjuangan reformasi tidak mati, di sebalik banyak cabaran, dikhianati dan ditinggalkan kawan sepanjang meniti jalan perjuangan.
Pemimpin lain, meskipun ada liku perjuangan masing-masing yang berbeza, tiada yang melalui cabaran dan dugaan sehebat Anwar.
Paling menarik sekali, di sebalik semua cabaran, tentangan dan pengkhianatan yang dihadapinya, beliau akhirnya berjaya menjadi Perdana Menteri.
Pemimpin lain, sementara ramai yang kecundang dalam mengejar cita-cita, yang berjaya jadi Perdana Menteri pula ada di antaranya seperti tidak melalui apa-apa perjuangan yang bukan saja tidak pernah keluar darah, malah peluh pun semacam tidak menitik.
Maka itu, menjadikan filem daripada kisah perjuangan Anwar adalah sesuatu yang tepat sebagai teladan dan untuk rangsangan kepada generasi mendatang.
Boleh saja untuk sesiapa mencerca, mengutuk dan melontarkan sindiran, tetapi jangan lupa, Anwar memang subjek yang menarik dan ada isi untuk difilemkan.
Begitu pun, sebagai jalan sihat dalam persaingan dan mengambil kira kisah perjuangan Anwar yang difilemkan ketika beliau masih lagi hidup, pemimpin-pemimpin lain yang sedang bersaing, berlawan dan membenci Pengerusi PH itu seharusnya juga ada keinginan untuk memfilemkan kisah perjuangan mereka bagi tontotan penyokong dan rakyat seluruhnya.
Kalau tidak ada produksi yang sanggup keluar modal, mereka sendiri pun atas kekayaan peribadi atau melalui kutipan derma daripada penyokong pasti berupaya membiayai kosnya.
Kemudian, sebagai perbandingan dengan filem Anwar – The Untold Story – cuba lihat pula bagaimana bentuk ceritanya dan apa pula agaknya respon rakyat atau netizen – sekadar membayangkan – andainya kisah ‘untold story’ Tun Mahathir Mohamad, Mahiaddin Md Yasin atau Hadi Awang dijadikan filem?
– ShahbudinHusin 10/05/2023.

4.2

5

votes
Article Rating
Kongsikan artikel ini


BERBANDING AZAM BAKI, ANWAR LEBIH PATUT DIKALUNGKAN UCAPAN TAHNIAH

Sebagaimana dilaporkan media, Ketua Pesuruhjaya SPRM, Azam Baki disambung khidmatnya setahun lagi untuk mengetuai agensi pencegahan rasuah itu.
Beliau yang sepatutnya bersara wajib pada 12 Mei ini kerana mencapai usia 60 tahun, disambung setahun lagi khidmatnya bermula tarikh yang sama.
Ketua Setiausaha Negara, Mohd Zuki Ali dalam satu kenyataan berkata, Yang Di Pertuan Agong telah memperkenankan pelanjutan tempoh perkhidmatan Azam itu.
Ini bererti, perkenan Agong itu diberikan setelah lanjutan khidmatnya dicadangkan oleh kerajaan atau secara spesifeknya oleh Perdana Menteri, Anwar Ibrahim selaku ketua kerajaan.
Sementara para penyokong PH rata-ratanya terdiam dan ada sebahagian pula geleng kepala dengan perlanjutan khidmat Azam itu kerana beliau merupakan antara subjek kecaman gabungan itu sebelum PRU15 lalu, PN dan Pas pula antara yang paling awal memberikan ucapan tahniah.
Yalah…mana PN tidak gembira dan mengucapkan tahniah kerana selepas Peguam Negara, Idrus Harun yang merupakan lantikan PM8, Mahiaddin Md Yasin sebelum ini juga disambung khidmatnya selama enam bulan lagi, kini giliran Azam pula menerima diberikan khabar gembira.
Setiausaha Agung PAS, Takiyuddin Hassan berkata, dengan perlanjutan khidmat itu bererti isu saham dan dakwaan mengumpul kekayaan yang dikaitkan dengan Azam sebelum ini ternyata tidak berasas.
“Malah kami sentiasa yakin dengan penafian Azam berhubung pelbagai dakwaan yang dikaitkan dengannya,”tambah Takiyuddin lagi.
Sebuah NGO pro UMNO, tetapi kini juga pro kerajaan iaitu Majlis Perundingan Melayu melalui jurucakapnya Shahbudin Embun, turut mengucapkan tahniah kepada Azam.
Kata beliau, perlanjutan itu membuktikan SPRM di bawah kepimpinan Azam telah memberi keyakinan kepada kerajaan dan rakyat terhadap usahanya selama ini dalam memerangi rasuah tanpa rasa takut.
Adalah dijangka selepas ini lebih banyak ucapan tahniah diterima Azam berikutan perlanjutan khidmatnya itu.
Yang nyata di sini, walaupun menjadi subjek kecaman PH sejak sekian lama, beliau nampaknya bijak menyesuaikan diri apabila terbentuk kerajaan baru.
Selain Anwar sendiri ada mengeluarkan beberapa kenyataan mengenai pemilikan saham Azam sebelum ini, antaranya mahu sebuah badan bebas menyiasat perkara itu, manakala Rafizi Ramli berjanji untuk mencari KP SPRM jika PH berjaya menjadi kerajaan dan ada juga desakan beliau ditangkap, semua itu kini nampaknya seperti tiada apa-apa pernah yang berbekas di hati bersama kuasa yang sudah diperolehi.
Anwar dan PH seolah-olah sudah boleh menerima Azam, malah diberi lanjutan khidmat selama setahun lagi, walaupun sudah patut bersara secara wajib.
Dalam hal ini, tanpa menafikan Azam memang wajar diberikan ucapan tahniah, yang lebih patut dikalungkan ucapan tahniah yang sebenar-benarnya ialah Anwar sendiri.
Tanpa cadangan Anwar kepada Agong, tentulah tidak mungkin Azam dapat disambung khidmatnya.
Kenapa Anwar masih mahu Azam terus berkhidmat mengetuai SPRM?
Apakah beliau tiada calon lain?
Di sinilah hebatnya Anwar, bukan saja Peguam Negara dan KP SPRM tidak ditukar atau ditamatkan khidmat serta-merta apabila kuasa ada dalam tangannya, pemegang-pemegang jawatan penting lain dalam kerajaan yang sepatutnya perlu ditukar untuk mempercepatkan proses reformasi sebagaimana kerap dilaungkan sebelum ini sepertinya tidak perlu bimbang apa-apa dengan kedudukan mereka.
Agaknya reformasi akan lebih cepat terlaksana dengan mengekalkan semua mereka itu.
Atas kehebatan luar biasa itu, maka janganlah kita lupa atau malu-malu untuk memberi sebesar-besar kalungan tahniah kepada Anwar.
Dulu ketika Peguam Negara disambung pun tiada ucapan tahniah kepada Anwar, janganlah ketika Azam ini pun senyap juga begitu saja.
Apa kata sebagai pendokong dan penyokong PH, mereka tampil beramai-ramai mulai sekarang memberi kalungan tahniah kepada Anwar?
– ShahbudinHusin 11/05/2023.

5

1

vote
Article Rating
Kongsikan artikel ini


PRESIDEN GERAKAN BIDAS HADI AWANG

Latar belakang kaum individu bukanlah faktor penyumbang kepada rasuah, kata Presiden Gerakan Dominic Lau.
Dia mengingatkan Presiden PAS Abdul Hadi Awang – rakan sekutu Gerakan dalam Perikatan Nasional (PN) – bahawa semua individu mempunyai potensi untuk maju berdasarkan usaha mereka sendiri.
“Saya tidak setuju orang bukan Melayu adalah perompak kerana semua individu akan berjaya atas usaha mereka sendiri.
“Tiada unsur rompakan,” kata Lau kepada

Malaysiakini.
Dia menjawab pandangan Hadi yang dilaporkan mengenai bukan Islam dan bukan Melayu “yang paling besar dan banyak penyakaunya, paling ramai yang kaya-raya menjadi penyumbang dan penerima rasuah.”
Bagaimanapun, Lau menegaskan dia tidak bersetuju dengan pandangan yang melabelkan orang bukan Islam dan bukan Melayu sebagai punca utama rasuah di negara ini.
“Ini kerana sejarah telah menunjukkan bahawa kaum bukan faktor penentu kepada rasuah,” katanya lagi.
Pada Selasa, Hadi mengulangi gesaan supaya orang Melayu bersatu, berkata kaum itu “ditipu secara terang-terangan” akibat sikap lalai serta jahil mereka.
Ahli Parlimen Marang itu juga mendakwa orang Melayu telah kehilangan kuasa politik dan tanpa menyebut sebarang nama dia dilaporkan membidas orang Melayu yang bekerja dengan bukan Islam dan bukan Melayu.
Abdul Hadi juga mendakwa masyarakat bukan Islam dan bukan Melayu adalah golongan yang terbesar menjadi “penyakau” serta terlibat dalam kegiatan rasuah.
Sementara itu, Lau, yang mengekalkan sokongan Gerakan terhadap tindakan Hadi untuk bersuara menentang rasuah, juga mendakwa “pendirian konsisten” PN dalam isu itu tidak seperti BN dan Pakatan Harapan.
Jelasnya, sebarang perbezaan pandangan antara Gerakan dan PAS boleh dan telah dibincangkan antara parti-parti di platform PN.
“Atas semangat PN, kami akan membangkitkan sebarang isu yang kami berbeza pandangan.
“Tetapi apabila apa-apa keputusan telah dibuat, maka kami akan mengikut pendirian gabungan ini dalam mana-mana isu tertentu,” tambahnya.
Pelbagai laporan polis telah dibuat terhadap Hadi dan dia disiasat berhubung kenyataan serupa yang dibuatnya tahun lepas, bahawa majoriti pelaku rasuah adalah bukan Islam dan bukan bumiputera.
Bagaimanapun, tiada sebarang tindakan diambil terhadapnya setakat ini.
Sumber –
https://m.malaysiakini.com/news/664655

0

0

votes
Article Rating
Kongsikan artikel ini


“LANJUTAN KONTRAK AZAM BAKI ROSAKKAN IMEJ ANWAR”

Lanjutan kontrak Ketua Pesuruhjaya Suruhanjaya Pencegahan Rasuah Malaysia (SPRM) Azam Baki telah “merosakkan” kredibiliti Perdana Menteri Anwar Ibrahim, kata aktivis anti-rasuah Edmund Terence Gomez.
“Bagaimana kontraknya (Azam) boleh dilanjutkan apabila reputasinya dipersoalkan?
“Lanjutan kontrak ini terletak di bawah seorang perdana menteri yang bercakap tentang menghapuskan rasuah,” kata Gomez kepada FMT.
“Ia satu kerosakan serius terhadap (kredibiliti) Anwar dan beliau perlu menjelaskan mengapa beliau membenarkan lanjutan itu.”
Gomez meletak jawatan daripada panel penasihat SPRM pada Disember 2021 berikutan laporan mengenai dakwaan terhadap Azam berhubung isu pemilikan saham korporat secara meluas walaupun terdapat had RM100,000 ke atas pegangan ekuiti untuk kakitangan awam.
Azam berkata, dia memberi kebenaran kepada adiknya untuk membeli saham menggunakan akaunnya pada 2015, dan pihak atasannya dimaklumkan mengenai perkara itu.
Ketika Suruhanjaya Sekuriti (SC) dan panel penasihat SPRM membersihkan Azam daripada salah laku, beberapa kumpulan pemantau dan pemimpin Pakatan Harapan (PH) menggesa siasatan dibuka berhubung perkara itu.
Pada Rabu, tempoh perkhidmatan Azam telah dilanjutkan selama setahun. Kontraknya sepatutnya tamat pada 12 Mei.
Azam dilantik sebagai ketua pesuruhjaya SPRM pada 9 Mac 2020, berikutan peletakan jawatan pendahulunya, Latheefa Koya, selepas kejatuhan kerajaan PH.
Sementara itu, bekas presiden Transparency International Malaysia (TI-M) Ramon Navaratnam berkata kerajaan perlu menjelaskan mengapa ia memilih untuk melanjutkan kontrak Azam berikutan kontroversi dagangan saham.
Beliau berkata ini amat penting dalam memastikan keyakinan orang ramai terhadap keputusan kerajaan.
“Orang ramai mesti mempunyai kepercayaan dan keyakinan penuh terhadap keputusan (kerajaan) (untuk menyambung kontrak),” katanya.
Sumber –
https://www.freemalaysiatoday.com/category/bahasa/tempatan/2023/05/12/lanjutan-kontrak-azam-rosak-imej-pm-tentang-rasuah-kata-gomez/

0

0

votes
Article Rating
Kongsikan artikel ini


TUN M JANGAN TEGAKKAN BENANG BASAH – ANWAR

Tun Dr Mahathir Mohamad diminta agar tidak mengelak daripada ‘kenyataan sebenar’ tentang aset yang dimiliki oleh beliau dan keluarganya.
Perdana Menteri, Datuk Seri Anwar Ibrahim mendakwa, umum sememangnya tahu kekayaan yang dimiliki oleh bekas Perdana Menteri itu.
“(Tun M minta kemukakan bukti?) Dah ada, kalau anak ada pesawat, kapal, dan ada syarikat berbilion-bilion. Nak bukti apa lagi?
“Semua orang tahu. Ini (seperti) menegakkan benang yang basah,” katanya kepada media ketika hadir Majlis Aidilfiri Madani @Dataran Merdeka anjuran Jabatan Agama Islam (Jawi) pada Sabtu.
Beliau berkata demikian ketika diminta mengulas gesaan bekas Perdana Menteri itu agar Anwar mengemukakan bukti yang didakwa, berpuluh kotak.
Anwar yang juga Pengerusi Pakatan Harapan (PH) sebelum ini menggesa dan mencabar Dr Mahathir mendedahkan segala aset dimiliki diri serta keluarganya.
Bagaimanapun, bekas Ahli Parlimen Langkawi itu memulangkan paku buah keras apabila mencabar Anwar untuk mendedahkan kekayaan dimilikinya ketika menjadi Timbalan Perdana Menteri.
Menjawab gesaan tersebut, Anwar berkata, beliau tidak mempunyai masalah untuk berbuat demikian.
“Saya di antara orang yang mengisytiharkan harta dan dia (Dr Mahathir) yang tidak.
“Baru-baru ini saya isytihar sebanyak RM11 juta, dan itu harga rumah di Segambut.
“Itu bukan lagi rahsia dan diketahui umum,” kata Anwar.s
Sumber –
https://www.sinarharian.com.my/article/258298/berita/politik/tun-m-jangan-cuba-tegakkan-benang-yang-basah—anwar

5

2

votes
Article Rating
Kongsikan artikel ini


SELEPAS KONVENSYEN, PRN ENAM NEGERI ADALAH CABARAN SEBENAR BUAT KERAJAAN PERPADUAN

Petang ini akan berlangsung Konvensyen Nasional Kerajaan Perpaduan di Dewan Merdeka, WTC Kuala Lumpur.
Konvensyen julung kali yang melibatkan penyertaan wakil-wakil 19 parti politik yang sekarang ini membentuk kerajaan perpaduan pimpinan Anwar Ibrahim akan dhadiri lebih 4,000 perwakilan daripada seluruh negara.
Termasuk pemerhati, penyokong dan ahli biasa yang hadir, dijangkakan lebih 10 ribu orang akan membanjiri WTC sepanjang berlangsungnya konvensyen hari ini.
Sebelum itu, pagi ini pula berlangsung Konvensyen Pemuda dan Wanita Kerajaan Perpaduan, juga diadakan di WTC Kuala Lumpur.
Konvensyen ini merupakan himpunan pertama parti-parti yang berada dalam kerajaan sejak terbentuknya kerajaan perpaduan selepas PRU15 lalu.
Di sebalik sudah beberapa kali isu mahu menumbangkan kerajaan ditimbulkan oleh blok pembangkang, bahkan ia masih berterusan sehingga sekarang, konvensyen ini adalah penting untuk menyerlahkan hakikat bahawa kepimpinan Anwar masih lagi kukuh serta utuh.
Oleh kerana Ahli-Ahli Parlimen hanya terbahagi kepada dua blok – kerajaan berjumlah 148 dan pembangkang 74 – selagi jumlah Ahli Parlimen blok kerajaan tidak berjaya dikurangkan, ia bermakna blok pembangkang juga tidak berupaya menambah jumlah kekuatan mereka.
Sebab itu, konvensyen ini dengan sendirinya dapat menepis segala tanggapan tidak baik yang cuba ditimbulkan terhadap kerajaan.
Di waktu yang sama, konvensyen ini juga mustahak sebagai lonjakan semangat untuk PH/BN yang bakal bertarung dalam enam PRN tidak lama lagi.
Enam negeri itu, tiga daripadanya ditadbir PH dan tiga lagi ditadbir Pas, tetapi dalam PRN nanti akan menyaksikan pertembungan PH/BN berlawan dengan PN.
Mahu tidak mahu, selepas berkonvensyen yang menyerlahkan kesatuan dan kekuatan, PH/BN harus mampu menyerlahkan hasil yang memberangsangkan dalam enam PRN itu nanti.
PH/BN bukan saja mesti menang di tiga negeri yang sedia ditadbir PH sekarang – Pulau Pinang, Selangor dan Negeri Sembilan – malah seharusnya juga berupaya menawan salah satu dari tiga negeri – Kelantan, Terengganu dan Kedah – yang kini ditadbir oleh Pas.
Apatah lagi Anwar dan kerajaan Malaysia Madaninya baru saja selesai mengadakan siri jamuan rumah terbuka di Kedah, Kelantan dan Terengganu yang khabarnya menyaksikan sambutan yang cukup luar biasa, terutama daripada kalangan anak-anak muda.
Kalau misalnya hanya keputusan status quo yang berjaya dicapai dalam PRN nanti – Pulau Pinang, Selangor dan Negeri Sembilan kekal dimenangi PH/BN, manakala Kelantan, Terengganu dan Kedah pula kekal ditadbir PN, bererti tiada peningkatan sokongan diraih bukan saja melalui konvensyen dan rumah terbuka yang diadakan, lebih daripada itu kerjasama PH dan BN juga boleh ditafsir hampir tidak memberi makna.
Makna kerjasama baru dalam kerajaan dan PH/BN ini hanya boleh dibanggakan, selain kemenangan kerusi DUN lebih meningkat berbanding PRU lalu, bahkan ada negeri yang ditadbir pembangkang yang berjaya ditawan.
Berita paling buruk tentunya jika tiada negeri PN dapat ditawan, sebaliknya negeri yang sedia dalam genggaman PH pula terlepas ke tangan lawan.
Dalam hal ini, tidak dinafikan, di antara tiga negeri ditadbir PH dan akan ditandingi PH/BN, yang paling diidamkan oleh PN untuk ditawan ialah Selangor.
Kalah di Selangor ibarat kalahlah PH/BN dan kerajaan perpaduan secara keseluruhannya serta akan memberi kemenangan moral yang menggairahkan untuk PN berdepan PRU16 akan datang.
Untuk itu, sementara konvensyen penting dan jamuan rumah terbuka juga penting, lebih penting daripada segala-galanya ialah kerjasama PH/BN mesti berupaya menjelmakan kemenangan yang membanggakan dalam enam PRN akan datang nanti.
Kalau tidak, di samping PRU16 adalah detik yang lebih mencemaskan buat Anwar untuk mengekalkan kuasanya, gegaran untuk menumbangkan kerajaan pasti juga berlaku sekerap bersin di waktu pagi
. – ShahbudinHusin 14/05/2023.

5

1

vote
Article Rating
Kongsikan artikel ini


“KALAU TIDAK DITAHAN SPRM, SAYA TIADA PELUANG BERSIHKAN DIRI”

Khamis lalu, rumah dan pejabat blogger politik serta pemilk saluran tv internet NR Channel, Mohd Rafi Awang Kechik diserbu SPRM untuk satu siasatan berhubung dakwaan rasuah projek berjumlah RM41 juta melibatkan sebuah kementerian.
Seterusnya pada pagi Jumaat, Mohd Rafi direman selama dua hari untuk tujuan siasatan lanjut atas dakwaan menerima rasuah RM1.3 juta daripada sebuah syarikat yang beliau diberi peranan melobi bagi mendapatkan projek tersebut.
Sebaik berita penahanan beliau terdedah kepada umum, pelbagai persepsi dan tanggapan tidak baik segera muncul di pelbagai medium media sosial.
Persepsi yang berlegar dan dimainkan ialah beliau sekarang ini seolah-olah sudah kaya hasil duit rasuah, walhal peranannya hanyalah melobi dan sama sekali tidak memiliki sebarang kuasa mempengaruhi atau meluluskan projek.
Secara umumnya pula, kerja melobi adalah perkara biasa bukan saja dalam perniagaan, malah dalam hampir semua urusan dunia moden dengan bayaran tertentu dikenakan atas persetujuan bersama.
Untuk bertemu dengan Presiden Amerika pun perlu melalui dan membayar pelobi terlebih dahulu, maka bukanlah asing pelobi juga diperlukan untuk mendapatkan sesuatu projek.
Lumrahnya, tiada syarikat mampu beroleh kontrak tanpa lobi atau tanpa peranan pelobi.
Jadi, di mana Mohd Rafi boleh dianggap bersalah dalam hal ini kerana peranannya sebagai pelobi adalah secara persetujuan bersama?
Mohd Rafi kemudiannya hanya direman selama satu setengah hari di mana beliau telah dibebaskan pada tengahari Sabtu.
Pada Ahad lalu, beliau sekali lagi hadir ke pejabat SPRM untuk menyelesaikan beberapa perkara lain berkaitan siasatan.
Menceritakan peristiwa tersebut, Mohd Rafi berkata, beliau sebenarnya bingung apabila dikaitkan dengan perbuatan rasuah dalam projek yang beliau diminta melobi untuk syarikat terbabit.
Katanya, pada tahun 2020, beliau telah diminta oleh seorang kenalannya untuk mendapatkan minit daripada seorang menteri berkaitan projek yang disertai oleh sebuah syarikat secara tender terbuka dalam sebuah kementerian.
“Dalam tempoh seminggu, saya telah berjaya memperolehi minit daripada menteri yang dikehendaki yang ditujukan kepada Ketua Setiausaha kementerian yang lebih kurang maksudnya ialah agar sedia syarikat itu sedia dibantu dalam tender yang disertainya.
“Walaupun ada minit tersebut, syarikat tersebut tidak semudah itu memperolehi tender yang mereka sertai kerana ada beberapa urusan lain perlu dilalui terlebih dahulu.
“Hanya kemudian baru saya ketahui syarikat tersebut akhirnya memperolehi juga tender itu.
“Malangnya, pada tahun 2021, kenalan saya yang memperkenalkan saya dengan syarikat itu telah meninggal dunia dan berikutan itu, saya cuba berhubung terus dengan syarikat berkenaan untuk bertanyakan soal bayaran melobi yang telah dipersetujui sebelum ini.
“Dalam perbualan itu, syarikat berkenaan kemudian marah-marah serta mengatakan projek tersebut mengalami kerugian dan mereka berhasrat untuk memulangkannya semula.
“Sejak itu, saya tidak pernah berurusan lagi dengan syarikat tersebut dan menganggap mungkin tiada rezeki saya di situ.
“Saya malah sudah melupakannya, lagi pun kenalan saya yang memperkenalkan saya dengan syarikat itu juga sudah pun meninggal dunia,” ujar beliau.
Kata Mohd Rafi, beliau bukan saja bingung apabila rumah dan pejabatnya tiba-tiba diserbu untuk SPRM mencari bukti terhadap rezeki yang pada anggapannya tidak menjadi melalui kerja-kerja melobi, lebih bingung lagi ketika ditunjukkan 23 salinan cek kepadanya.
Semua salinan cek yang ditunjukkan, tambahnya, adalah bayaran daripada syarikat tersebut kepada kenalannya yang sudah meninggal dunia itu.
“Tiada satu pun cek itu tertulis nama saya, tetapi saya yang kena reman,” ujarnya.
Menurut beliau, nasibnya dalam kes ini tidak ubah seperti terkena getah yang orang lain menikmati nangkanya.
Katanya, sementara yakin tidak bersalah kerana dirinya tidak mempunyai sebarang kuasa atau menyalahguna kuasa, malah tidak pun pernah menerima wang, beliau tetap menghormati tugas SPRM dalam menyiasat kes tersebut.
“Cuma, saya ada sedikit kehairanan kerana saya tetap dipakaikan baju oren untuk ke mahkamah bagi tujuan reman, sedangkan amalan itu sudah dihentikan sejak 2019 lagi,” tambahnya.
Ditanya mengenai siapa yang mungkin disyakinya membuat laporan kepada SPRM sehingga beliau direman dan keluarganya turut menerima kesan, Mohd Rafi berkata, beliau tidak ingin berprasangka buruk atau menuduh sesiapa dalam hal ini.
Tetapi, tegasnya, ditahan dan disiasat SPRM telah memberi peluang kepadanya untuk membersihkan dirinya.
Katanya – “Kalau tidak ditahan SPRM, mungkin sampai mati saya akan terus dikaitkan pernah makan rasuah, khianat kawan atau makan duit sorang-sorang”. –
ShahbudinHusin 16/05/2023.

4.3

8

votes
Article Rating
Kongsikan artikel ini


TARIK RAYUAN KALIMAH ALLAH AKAN MENGIKIS LAGI SOKONGAN MELAYU KEPADA PH/BN DALAM ENAM PRN

Semua kita tahu PN adalah blok pembangkang yang sentiasa menggunakan sentimen kaum dan agama dalam perjuangan dan untuk mereka meraih undi ketika pilihan raya.
Bersatu dan Pas. dua parti yang kini mampu mendominasi sokongan pengundi Melayu dan Islam dalam gabungan itu sehingga PN berjaya memenangi sejumlah 74 kerusi Perlimen pada PRU15 lalu.
Dengan jumlah kemenangan itu, Pas dan Bersatu dengan sendirinya telah berjaya meninggalkan UMNO, sebuah parti Melayu yang selama ini gagah melekat di hati orang-orang Melayu.
Selepas PH dan BN menjalin kerjasama untuk membentuk kerajaan perpaduan dah walaupun perkara ini adalah baik untuk masa depan Malaysia, mainan sentimen kaum dan agama tidak mungkin dapat dihapuskan dalam waktu terdekat ini.
Selagi ada parti Melayu dan Islam di negara ini dan selagi ada isu-isu berkaitan Melayu dan Islam yang tidak selesai dan terus berbangkit, selama itulah isu Melayu dan Islam akan terus menjadi bahan jajaan untuk meraih undi.
Sebagai kerajaan, PH dan BN semestinya sedar akan hal ini dan sepatutnya mereka lebih dulu berperanan mengekang timbulnya isu-isu berkaitan Melayu dan Islam yang boleh dimain dan dipanaskan dalam masyarakat.
Tetapi tindakan terbaru kerajaan di mana mereka sendiri menarik balik rayuan terhadap keputusan mahkamah yang membenarkan seorang wanita Kristian Sarawak, Jill Ireland menggunakan kalimah Allah, ibarat memberi peluru dan modal percuma kepada PN dalam mendepani PRN akan datang dan untuk terus mengasak Perdana Menteri, Anwar Ibrahim.
Notis tidak meneruskan kes itu difailkan di Mahkamah Rayuan pada 18 April lepas.
Pada 10 Mac 2021, Mahkamah Tinggi Kuala Lumpur membenarkan semakan kehakiman Ireland yang mahu mendapatkan pengisytiharan bahawa dia mempunyai hak menggunakan kalimah Allah untuk tujuan agama dan pendidikan.
Mahkamah Tinggi juga memutuskan bahawa arahan Kementerian Dalam Negeri (KDN) pada 1986 yang melarang orang bukan Islam menggunakan kalimah “Allah”, “Baitullah”, “Kaabah” dan “solat” sebagai menyalahi undang-undang dan bertentangan dengan perlembagaan.
KDN dan kerajaan kemudiannya memfailkan rayuan di Mahkamah Rayuan pada 15 Mac tahun yang sama.
Soalnya, kenapa kerajaan tiba-tiba menarik balik dan tidak mahu meneruskan rayuannya?
Selain pelbagai NGO dan persatuan berkaitan Islam telah tampil menuntut kerajaan agar memberi penjelasan penuh atas tindakan tersebut, bekas Menteri di Jabatan Perdana Menteri, Dr Zulkifli Mohamad turut bersuara menuntut hal yang sama.
Beliau berkata, rayuan yang dibuat ketika dia menjadi menteri berkaitan agama pada 2021 adalah bagi menjunjung titah Sultan Johor, Sultan Ibrahim Almarhum Sultan Iskandar dan Sultan Selangor, Sultan Sharafuddin Idris Shah yang menitahkan tindakan demikian.
“Keputusan untuk rayuan semula kes pada tahun 2021 adalah bagi menjunjung titah Sultan Johor dan Sultan Selangor yang menitahkan kerajaan persekutuan pada ketika itu membuat rayuan semula bagi keputusan mahkamah tinggi.
“Tidak sedikit jerih payah yang dikerah oleh para mufti serta jawatankuasa muzakarah Majlis Kebangsaan Bagi Hal Ehwal Ugama Islam Malaysia (MKI) untuk berbincang, pertemuan demi pertemuan dengan NGO dan penyusunan kertas penghujahan yang melibatkan ramai pakar dan tokoh akademik,” katanya dalam catatan Facebook.
Seterusnya, Dr Zulkifli berharap kerajaan madani melalui KDN ada jawapannya dalam perkara ini.
Isu ini sebenarnya bukan saja sensitif kepada orang Melayu dan Islam di negara ini, malah amat mudah mengamit kekecewaan dan kekesalan jika salah diurus atau ditangani oleh kerajaan.
Menarik balik rayuan bermakna kalimah Allah bebas digunakan oleh sesiapa saja – Islam dan bukan Islam – dan ini tentu saja suatu ancaman kepada kepentingan Islam di negara ini.
Kenapa tidak dibiarkan saja proses rayuan berjalan dan menyerahkan kepada mahkamah membuat penentuan berbanding kerajaan sendiri mengambil tindakan yang seolah-olah tidak pro kepada kepentingan Melayu dan Islam?
Mahu tidak mahu, jika kerajaan gagal memberi penjelasan meyakinkan atau menangani isu ini dengan memuaskan, selain lebih ramai dipercayai akan tampil menghentam dan meluahkan kekecewaan, bahkan makin berduyun-duyun menjauhkan sokongan terhadap kerajaan.
Di waktu yang sama, kalau isu ini berterusan sehingga kempen PRN di enam negeri akan datang, PN pasti akan mendapat kelebihan di hati pengundi-pengundi Melayu sendiri.
Ia bukan saja akan menyebabkan PN lebih mudah mengekalkan penguasaan mereka di Kelantan, Terengganu dan Kedah, tidak dapat tidak, PH dan BN juga akan kehilangan sebahagian besar, silap-silap semua sekali, sokongan di kawasan pengundi Melayu di Selangor, Negeri Sembilan dan Pulau Pinang yang dimenangi sebelum ini.
Jika itu berlaku, kerajaan akan terus digoncang dan sukar dipertahankan lagi dalam PRU yang seterusnya.
Maka, janganlah PH dan BN menyalahkan PN, khususnya Pas kerana memainkan isu kaum dan agama dalam kempen-kempen mereka, sebaliknya salahkanlah diri sendiri yang lebih dulu membekalkan peluru dan memberi modal percuma kepada pembangkang.
– ShahbudinHusin 16/05/2023.

4

4

votes
Article Rating
Kongsikan artikel ini


BUKAN ISLAM DI SELANGOR TETAP DILARANG GUNA KALIMAH ALLAH, MAIS BIDAS TINDAKAN KERAJAAN TARIK BALIK RAYUAN

Larangan berkait penggunaan kalimah “Allah” di Selangor mengikut enakmen negeri masih berkuatkuasa seperti biasa, menurut Menteri Besar Amirudin Shari.
Menurut kenyataan, pendirian Kementerian Dalam Negeri, yang tidak meneruskan rayuan terhadap keputusan mahkamah bagi kes kalimah “Allah” ekoran percanggahan antara arahan pentadbiran kementerian 1986 dan keputusan dasar Jemaah Menteri tahun sama, tidak menjejaskan atau mengancam pendirian kerajaan negeri dan enakmen berkaitan.
Enakmen Ugama Bukan Islam (Pengawalan Perkembangan Di Kalangan Orang Islam) menyenaraikan 25 perkataan yang tidak boleh digunakan berkaitan dengan agama bukan Islam, termasuk kalimah “Allah”.
“Kerajaan Selangor mengambil maklum penjelasan KDN dan perakuan berhubung enakmen negeri yang terkait dengan perkara ini,” katanya.
Beliau menyatakan komitmen bahawa hak dan enakmen negeri akan terus dipertahankan, dan pentadbirannya menjunjung titah Sultan Selangor bahawa penggunaan kalimah ‘Allah’ di negeri ini oleh penganut agama bukan Islam adalah dilarang.
“Kerajaan negeri tegas melindungi kepentingan serta sensitiviti bahawa kepercayaan agama harus dihormati dan tidak menggugat keharmonian dan perpaduan yang telah dibina dan menjadi asas kepada Selangor,” katanya.
Kerajaan baru-baru tidak meneruskan rayuan terhadap keputusan Mahkamah Tinggi Kuala Lumpur mengenai hak seorang penganut Kristian dari Sarawak menggunakan kalimah “Allah” bagi tujuan pembelajaran agamanya, selepas “memperhalusi dengan teliti” keputusan hakim.
Menteri Dalam Negeri Saifuddin Nasution Ismail mengingatkan semua pihak bahawa keputusan mahkamah pada 2021 itu berkaitan bahan penerbitan, bukan dari sudut ketuhanan.
Menteri di Jabatan Perdana Menteri (Hal Ehwal Agama), Mohd Na’im Mokhtar, juga mengesahkan bahawa isu ini melibatkan teknikal perundangan, dan meminta semua pihak mengelak daripada terpengaruh dengan sentimen yang tidak berasas.
Sumber –
https://www.freemalaysiatoday.com/category/bahasa/tempatan/2023/05/17/larangan-berkait-kalimah-allah-di-selangor-kekal/
Sementara itu, Majlis Agama Islam Selangor (Mais) membidas tindakan Putrajaya kerana menarik balik rayuannya terhadap keputusan Mahkamah Tinggi yang membenarkan penganut Kristian menggunakan kalimah Allah dalam bahan penerbitan agama mereka.
Mais berkata kerajaan Persekutuan bertindak secara unilateral tanpa merujuknya sebagai pihak berkepentingan dalam isu yang menjadi pertikaian.
Pengerusi Mais Abdul Aziz Mohd Yusof turut mempertikaikan dakwaan Menteri Dalam Negeri Saifuddin Nasution keputusan untuk menarik balik rayuan itu hanya berkaitan soal pentadbiran.
“Mais berpendirian bahawa kes tersebut bukan hanya berkaitan dengan isu pentadbiran dan keselamatan, tetapi is juga melibatkan perkara akidah orang Islam dan pentadbiran agama Islam yang berada di bawah bidang kuasa Sultan sebagai ketua agama negeri,” katanya dalam satu kenyataan.
Sumber –
https://www.malaysianow.com/my/news/2023/05/17/mais-bidas-tindakan-unilateral-putrajaya-dalam-isu-kalimah-allah

0

0

votes
Article Rating
Kongsikan artikel ini


FAHMI DIGESA FIKIR PERKARA LEBIH BESAR, BUKAN TIKET MAHAL COLDPLAY

Seorang pakar komunikasi dan media berkata kebimbangan berlebihan Menteri Komunikasi dan Digital Fahmi Fadzil terhadap isu jualan semula tiket konsert Coldplay di media sosial tidak perlu dipanjangkan sebaliknya memfokuskan kepada isu-isu yang lebih utama dalam kementerian tersebut.
Ini termasuklah keperluan asas komunikasi dan digital rakyat seperti masalah liputan jalur lebar, perihal data peribadi, perkhidmatan pos, serta pelbagai masalah lain terutamanya keperluan awam yang perlu diberikan keutamaan.
Pensyarah Kanan Pusat Pengajian Komunikasi dan Media Universiti Teknologi Mara (UiTM), Abd Aziz Aizam berkata meskipun kenyataan beliau dilihat sebagai perkara yang ringkas, namun pada masa sama Fahmi sendiri seperti memperlekehkan kedudukannya sebagai menteri yang memikul tanggungjawab lebih besar.
“Beliau kena sedar bahawa beliau bukan lagi ahli politik pembangkang.
“Tetapi beliau adalah seorang menteri, tambahan pula beliau sebagai menteri komunikasi dan digital.
“Beliau kena berhati-hati dalam mengeluarkan sebarang kenyataan waima hanya satu perkataan di dalam media sosial kerana kenyataan menteri adalah kenyataan yang boleh difikirkan sebagai satu perkara mustahak secara umumnya,” katanya kepada MalaysiaNow.
Beliau berkata demikian ketika diminta mengulas mengenai kenyataan Fahmi yang meminta Suruhanjaya Komunikasi dan Multimedia Malaysia (SKMM) untuk mengambil tindakan terhadap mana-mana pihak yang menjual semula tiket konsert itu di media sosial.
Media melaporkan, terdapat pihak yang menjual semula tiket konsert kumpulan muzik terkemuka British itu dengan harga mencecah RM43,200 sehingga mencetuskan perdebatan hangat dalam kalangan pengguna media sosial.
Selain itu, kata Aziz, Fahmi perlu sedar apakah isu mengenai konsert Coldplay yang dibangkitkannya itu merupakan isu keperluan dan kepentingan umum rakyat ataupun sekadar perkara yang meliputi kehendak segelintir pihak.
“Rakyat boleh menilai sejauh mana seseorang pemimpin serius dalam menjalankan tanggungjawabnya dan faham ruang lingkup kerja mereka,” katanya.
Mengulas lanjut, beliau berkata kebimbangan Fahmi terhadap isu-isu yang di luar dari fokus utama kementerian tersebut dikhuatiri akan memberi ruang kepada kritikan tambahan rakyat terhadap kerajaan campuran selain isu terkini melibatkan penarikan balik rayuan terhadap keputusan Mahkamah Tinggi pada 2021 yang membenarkan kalimah Allah digunakan dalam penerbitan agama Kristian.
Coldplay dijadualkan mengadakan konsert sulung mereka di Malaysia sempena siri jelajah “Music Of The Spheres World Tour” di Stadium Nasional Bukit Jalil pada 22 November ini.
Sumber –
https://www.malaysianow.com/my/news/2023/05/18/fahmi-perlu-fokus-masalah-rakyat-bukan-tiket-coldplay-kata-pakar

0

0

votes
Article Rating
Kongsikan artikel ini


KALIMAH ALLAH – TAK ADA PASAL SENGAJA CARI PASAL, RAYUAN MESTI DIMASUKKAN SEMULA

Tak ada pasal cari pasal – itulah ungkapan yang paling sesuai untuk menggambarkan keadaan yang bergelora dalam negara berikutan munculnya isu kalimah Allah secara tiba-tiba sejak dua tiga hari kebelakangan ini.
Isu kalimah Allah yang muncul ini adalah kes mahkamah melibatkan Jill Ireland lawan Kementerian Dalam Negeri di mana Mahkamah Tinggi sebelum itu membuat keputusan yang memihak kepadanya dalam isu penggunaan nama Allah berikutan rampasan sejumlah cakera padat dan bahan penerbitan miliknya.
Susulan itu KDN telah membuat rayuan ke Mahkamah Rayuan terhadap keputusan Mahkamah Tinggi itu.
Ia menjadi isu kerana KDN tak pasal-pasal dan tiba-tiba menarik balik rayuan yang sudah dimasukkan.
Persoalannya, kenapa KDN menarik balik rayuan dan tidak membiarkan proses perundangan melalui mahkamah terus berjalan, sedangkan mengikut perlembagaan, kalau kalah di Mahkamah Tinggi, rayuan boleh dilakukan di dua mahkamah lagi iaitu Mahkamah Rayuan dan Mahkamah Persekutuan?
Kenapa cari pasal dan mengaku kalah sebelum berjuang, walhal ini adalah isu yang melibatkan kesucian Islam?
Di mana logik dan asas kononnya penarikan balik rayuan itu hanya berkisar soal pentadbiran?
Dalam kes ini, KDN atau kerajaan sepatutnya bukan saja harus meneruskan rayuan demi menjaga kesuciaan kalimah Allah daripada kemungkinan disalahguna, bahkan sewajarnya lebih bersemangat dalam rayuan berdasarkan beberapa duluan atau “precedent” sebelum ini.
Dalam kes mahkamah melibatkan The Herald pada 2014, Mahkamah Persekutuan telah membuat ketetapan menolak permohonan Gereja Roman Katolik untuk menggunakan kalimah Allah dalam penerbitan majalah mingguan tersebut.
Walaupun keputusan Mahkamah Tinggi dalam kes Jill Ireland adalah berbeza darioada keputusan Mahkamah Persekutuan berkaitan The Herald, kerajaan atau KDN sepatutnya wajib terus melawan bukan saja di Mahkamah Rayuan, bahkan sehingga ke Mahkamah Persekutuan.
Lebih daripada itu, keputusan kabinet pada 1986 melalui Jawatankuasa Mengkaji Istilah/Perkataan Islam Di Dalam Al-Kitab Yang Tidak Boleh Digunakan yang dipengerusikan Tun Ghafar Baba telah juga membuat ketetapan nama Allah adalah antara istilah yang tidak boleh digunakan oleh agama lain.
Tidak cukuplah dua perkara itu menjadi sandaran paling kuat untuk kerajaan terus melawan dalam rayuan kes Jill Ireland?
Tetapi, malang sekali dan tak ada pasal tapi sengaja cari pasal, kerajaan dengan tiba-tiba membuat keputusan menarik balik rayuan terhadap keputusan Mahkamah Tinggi dalam kes Jill Ireland itu.
Sudah tentu ini menjadi persoalan dan tanda tanya, walhal sudah terbentang duluan yang cukup kuat untuk kerajaan terus berjuang dan melawan selagi nyawa belum terpisah daripada badan.
Oleh kerana disebut sebelum ini bahawa rayuan yang dibuat itu, antaranya adalah atas titah Sultan Johor dan Sultan Selangor, penarikan balik rayuan itu pastinya mencetuskan tanggapan jahat dalam pemikiran ramao orang – “titah” siapa pula yang mengarahkan demikian?
Ia sekaligus turut menyebabkan bercambahnya tohmahan bahawa kerajaan perpaduan ini tidak sensitif dalam hal ehwal berkaitan Islam dan kepentingan rakyat terbanyak di negara ini.
Meski Anwar Ibrahim semalam, selepas mesyuarat kabinet memutuskan bahawa kerajaan akan mengekalkan dasar sedia ada yang sedang berkuat kuasa berhubung penggunaan kalimah Allah oleh masyarakat bukan Islam iaitu kalimah itu tetap tidak boleh digunakan oleh mereka, isu ini sebenarnya tidak boleh lagi dianggap sudah selesai.
KDN dan kerajaan tidak ada pilihan lain melainkan mesti memasukkan semula rayuannya terhadap keputusan Mahkamah Tinggi dalam kes Jill Ireland itu.
Kalau menarik balik kes dikata isu pentadbiran, susahkah melaksanakan isu pentadbiran sekali lagi dengan memasukkan kembali rayuan ke Mahkamah Rayuan?
ShahbudinHusin 18/05/2023.

5

1

vote
Article Rating
Kongsikan artikel ini


10 BEKAS PEMIMPIN UMNO BAKAL MASUK PAS DAN KJ MINAT BERSATU, BAGAIMANA DENGAN HISHAMMUDDIN?

Sebagaimana dilaporkan media, Setiausaha Agung Pas, Takiyuddin Hasan berkata, 10 bekas pemimpin UMNO, termasuk Annuar Musa akan menyertai Pas dalam waktu terdekat ini.
Kata beliau, pengumuman rasmi akan dibuat mengenainya tidak lama lagi.
Di waktu yang sama, Takiyuddin juga membayangkan bekas Menteri Kesihatan, Khairy Jamaluddin atau KJ mungkin akan memilih Bersatu untuk disertainya.
Menurutnya, KJ lebih menunjukkan minat terhadap Bersatu berbanding Pas.
Dengan kenyataan Takiyuddin ini bererti ada 11 bekas pemimpin UMNO akan melakukan hijrah perjuangan, beralih sama ada menyertai Pas atau Bersatu.
Adalah dijangka mereka yang berbuat demikian itu ialah mereka yang telah dipecat dan digantung keahlian daripada UMNO serta mereka tidak dipilih sebagai calon BN dalam PRU15 yang lalu.
Melakukan hijrah perjuangan sudah semestinya dengan harapan agar melalui parti baru yang disertai, mereka akan dipilih sebagai calon dalam PRN enam negeri tidak lama lagi.
Selain Annuar Musa dan KJ, siapakah selebihnya mereka yang akan berhijrah itu?
Adakah ia juga antaranya termasuk bekas Pengerusi UMNO Selangor, Noh Omar; bekas Naib Ketua Pemuda UMNO, Shahril Hamdan; bekas Ahli Parlimen Jempol, Salim Sharif dan lain-lain lagi?
Bagaimana pula dengan bekas Naib Presiden UMNO, Hishammuddin Hussein yang turut dihukum gantung keahlian selama enam tahun daripada UMNO?
Apakah beliau juga akan melakukan hijrah perjuangan dengan turut menyertai Pas atau Bersatu?
Dari segi logiknya, dengan digantung enam tahun, masa depan Hishammuddin sudah boleh dikira telah “padam” dalam UMNO.
Beliau bukan saja tiada peluang lagi untuk mendaki semula bagi memegang jawatan tinggi dalam UMNO, bahkan hampir pasti akan diketepikan oleh Zahid Hamidi dalam PRU16 akan datang nanti.
Pilihannya untuk mencerahkan kembali masa depannya hanyalah dengan bersikap sedikt berani untuk menyertai parti lain dan melupakan terus UMNO daripada hatinya.
Namun demikian, apa yang nyata, dengan penyertaan 11 bekas pemimpin UMNO ke dalam Pas dan Bersatu menjelang PRN enam negeri tidak lama lagi, yang paling terkesan tentunya ialah UMNO itu sendiri.
Pengaruh bekas pemimpin itu akan membuatkan UMNO akan terus kalah di kerusi atau negeri yang mereka tidak menang, malah akan mengancam kedudukan di kawasan yang sebelum ini mereka menang.
Tidak ternampak ada jalan cerah buat UMNO sebenarnya enam enam PRN akan datang ini, meskipun setelah bekerjasama dengan PH atas nama kerajaan perpaduan sekarang ini.
– ShahbudinHusin 19/05/2023.

3.8

4

votes
Article Rating
Kongsikan artikel ini


SYABAS UMNO – DULU NO DAP, SEKARANG PERLU UNDI DAP

Kata pepatah – selagi air bah, sekali pantai berubah.
Bagi mereka yang dulu-dulu duduk di perkampungan tepi pantai, bila berlaku air bah, bukan saja pantai yang berubah, malah tandas pun turut kena ubah atau hilang sekali entah ke mana.
Begitulah erti sebuah perubahan dalam kehidupan yang kadang-kadang berlakunya itu kerana tidak mampu lagi untuk kita dielak dan kena diterima seadanya.
Juga kadang-kadang, perubahan itu begitu drastik sehingg tak terjangkau dek akal yang logik untuk memikirkannya.
Dalam hal ini, siapa tidak kenal dengan perjuangan UMNO yang memang sejak dulu begitu anti dan amat kuat menentang DAP.
Bahkan di tahun-tahun kebelakangan ini, selain No Anwar, ungkapan No DAP juga begitu sering menggegar Dewan Merdeka dan menaikkan bulu roma pejuang-pejuang parti yang berhimpun di dalamnya.
Tetapi, keputusan PRU15 lalu umpama adalah bah yang mengubah segala-galanya.
Sejak itu selain Anwar diberikan sokongan sebagai Perdana Menteri, lebih daripada itu, DAP yang merupakan komponen PH juga turut diterima sebagai rakan kongsi.
Meskipun UMNO belum pernah sampai ke pejabat DAP, tetapi pemimpin-pemimpin DAP kini sudah pun menjejakkan kaki ke Menara Dato’ Onn di mana terletaknya ibu pejabat UMNO serta ke Dewan Merdeka, tempat berlangsungnya Perhimpunan Agung UMNO pada setiap tahun.
Seiring dengan itu, menjelang PRN enam negeri yang bakal berlangsung tidak lama lagi, UMNO sekali lagi melakukan perubahan untuk menyesuaikan diri dengan keberadaannya dalam kerajaan perpaduan sekarang ini.
Perubahan yang dilakukan ialah dengan meminta kesemua 3.5 juta ahli UMNO agar perlu mentaati arahan parti, termasuk mengundi calon DAP yang mewakili PH dalam PRN tersebut nanti.
Ahli Majlis Kerja Tertinggi UMNO, Ahmad Maslan berkata, ahli parti perlu mengetepikan sentimen masing-masing dan mesti sedia memberi undi kepada rakan kongsi untuk meneruskan kestabilan kerajaan sedia ada.
“Apabila kita sudah berada dalam kerajaan perpaduan ini, maka kita hendaklah mengikut disiplin parti dengan memastikan arahan parti dituruti.
“Memanglah undi itu rahsia tapi gesaan saya ialah bukan atas nama DAP, bukan atas nama parti-parti tetapi atas nama kerajaan perpaduan.
“Jadi sentimen-sentimen yang ada pada diri kita hendaklah kita tinggalkan kerana dinamika politik Malaysia ini begitu hebat.
“Kita lihat apa yang berlaku sudah berlaku dan kita inginkan kestabilan,” kata Timbalan Menteri Kewangan itu lagi.
Berita lanjut di sini –
https://malaysiagazette.com/2023/05/19/ahli-umno-perlu-taat-arahan-parti-undi-calon-kerajaan-perpaduan-ahmad-maslan/
Untuk kenyataan hebat ini, syabas diucapkan kepada Ahmad Maslan kerana paling awal melakukan keberanian yang luar biasa iaitu daripada antara yang paling lantang melaungkan No DAP ketika sebagai Setiausaha Agung UMNO sebelum ini kepada menggesa memberi undi kepada calon PH, termasuk DAP menjelang pengundian PRN akan datang nanti.
Ini baru betul-betul lawan sudah jadi kawan.
– ShahbudinHusin 19/05/2023.

5

1

vote
Article Rating
Kongsikan artikel ini


ZAHID HAMIDI AKUI SUKAR PUJUK AHLI UMNO UNDI CALON DAP

Umno akui sukar untuk parti itu ‘memujuk’ ahli menerima kehadiran DAP sebagai rakan sekutu yang membentuk kerjasama dalam kerajaan perpaduan di bawah pimpinan Anwar Ibrahim, kata Ahmad Zahid Hamidi.
Presiden Umno itu berkata, pihaknya bersedia untuk bertemu dan menyantuni kumpulan berkenaan bagi memberi penerangan berkait dengan kerjasama antara Umno dengan parti berkenaan.
Katanya, perspektif negatif dan bersifat kebencian yang ditanam oleh kepimpinan terdahulu sukar untuk dikikis.
“Dulu pengundi Barisan Nasional (BN) memberi sokongan kepada calon MCA dan MIC. Untuk itu, kita akan gunakan kaedah yang sama bukan atas nama parti, tetapi atas rasa kebersamaan dalam kerajaan perpaduan.
“Lebih dua dekad kebencian penyokong terhadap sesuatu kumpulan telah ditanam dan tempoh itu bukan mudah untuk dirungkaikan,” katanya lapor Utusan Malaysia.
Beliau berkata demikian kepada pemberita semasa menghadiri Majlis Mesra Aidilfitri Felcra Berhad di Pekarangan Maahad Tahfiz Yaakubiah, Bukit Tui, di Machang Kelantan.
Semalam ahli Majlis Kerja Tertinggi (MKT) Umno Ahmad Maslan dilaporkan berkata, ahli parti itu perlu melihat calon DAP dalam pilihan raya negeri akan datang sebagai mewakili kerajaan perpaduan, bukan parti itu sendiri.
“memanglah undi itu rahsia tetapi gesaan saya bukan (undi) atas nama parti atau DAP, tapi atas nama kerajaan perpaduan,” katanya.
Sumber –
https://www.freemalaysiatoday.com/category/bahasa/tempatan/2023/05/20/umno-akui-sukar-untuk-pujuk-ahi-terima-dap-kata-zahid/

3.5

2

votes
Article Rating
Kongsikan artikel ini


APAKAH BEKAS MENTERI KANAN DAN AHLI PERNIAGAAN BERGELAR TAN SRI MAKIN HAMPIR UNTUK DIDAKWA?

Dalam minggu ini saja, sudah dua kali keluar berita mengenai siasatan SPRM terhadap seorang bekas menteri kanan dan seorang ahli perniagaan bergelar Tan Sri berhubung dakwaan penyelewengan dana negara bernilai lebih RM 2.3 bilion.
Siasatan itu dikatakan dijalankan mengikut Akta Suruhanjaya Pencegahan Rasuah Malaysia (ASPRM) 2009 dan Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUAA) 2001.
Sumber berkata, siasatan itu adalah kesinambungan dan lanjutan daripada pendedahan dokumen-dokumen sulit oleh International Consortium of Investigative Journalists (ICIJ) berhubung transaksi-transaksi yang disyaki berlaku di beberapa pusat kewangan luar pesisir.
“Tumpuan siasatan adalah berhubung dengan pembelian dan pemilikan saham di sebuah syarikat tersenarai oleh sebuah syarikat gergasi negara yang dikatakan didalangi oleh bekas menteri kanan itu.
“Difahamkan, transaksi pembelian dan pemilikan saham ini dipercayai menjadi punca kepada kemerosotan ekonomi negara serta kejatuhan matawang ringgit pada hujung 1990-an dan telah diseleweng untuk kepentingan individu terbabit untuk diselamatkan (bail out) daripada mengalami kerugian yang lebih teruk,” menurut sumber itu lagi.
Berita lanjut mengenainya di sini –
https://www.malaysiakini.com/news/665679
Hari ini, sekali lagi keluar berita mengenai siasatan terhadap bekas menteri kanan dan ahli perniagaan tersebut.
Laporan itu menyebut, SPRM dijangka akan memanggil bekas menteri kanan dan ahli perniagaan bergelar Tan Sri itu untuk soal siasat sekali lagi berhubung dakwaan penyelewengan dana awam lebih RM2.3 bilion.
Langkah itu diambil selepas SPRM dilaporkan merampas beberapa dokumen berhubung pengambilalihan saham yang melibatkan syarikat senarai awam.
“Dua tokoh masyarakat itu termasuk ahli perniagaan yang bergelar mungkin dipanggil semula tidak lama lagi.
“Selain kedua-duanya, SPRM juga memanggil beberapa individu, termasuk seorang peguam, juruaudit, dan wakil sebuah syarikat untuk mendapatkan lebih banyak dokumen yang diperlukan untuk siasatan,” lapor Utusan Malaysia yang memetik sumber tidak dinamakan.
Difahamkan, dokumen yang dirampas itu termasuk kertas perbankan serta dokumen daripada Suruhanjaya Sekuriti dan syarikat pemaju.
Laporan sama menyebut seorang lagi ahli perniagaan terkemuka juga diminta hadir esok untuk disoal siasat SPRM.
Berita penuh mengenainya boleh dibaca di sini –
https://m.malaysiakini.com/news/665899
Berikutan tersebarnya kedua-dua berita di atas, menjadi percakapan yang meluas di media sosial dan di kalangan orang awam bahawa menteri kanan yang sedang disiasat itu dikatakan ialah bekas Menteri Kewangan Tun Daim Zainuddin, manakala ahli perniagaan bergelar Tan Sri yang dimaksudkan pula adalah Halim Saad yang pernah memiliki Renong Berhad.
Betulkah begitu?
Apakah dengan langkah penyiasatan SPRM yang nampaknya makin mendalam dan serius ini memperlihatkan kedua-dua mereka akan didakwa di mahkamah tidak lama lagi?
– ShahbudinHusin 21/05/2023.

5

1

vote
Article Rating
Kongsikan artikel ini


SEMUA PARTI PERNAH BERKAWAN DENGAN DAP, APA SALAHNYA AHMAD MASLAN MENJIWAI PERSAHABATAN?

Berikutan kenyataan Ahmad Maslan yang meminta ahli UMNO mengundi calon PH, termasuk daripada DAP dalam PRN akan datang, riuh-rendah orang memberi respon mengenainya macamlah Timbalan Menteri Kewangan itu telah melakukan satu dosa yang sangat besar.
Dalam keadaan UMNO sudah berada dalam kerajaan perpaduan bersama PH yang memang ada DAP di dalamnya, hakikatnya kenyataan Ahmad Maslan itu bukanlah sesuatu yang luar biasa.
Adalah normal sebenarnya bagi sesebuah parti untuk menyokong atau memberi undi kepada parti rakan yang sama-sama berada dalam kerajaan, meskipun sebelumnya pernah bermusuh selama bertahun-tahun.
Bukankah dalam politik tiada kawan yang abadi dan tiada musuh yang kekal?
Lebih menjengkelkan lagi bila mana mereka yang mempertikaikan itu sendiri pernah berkawan dengan DAP sebelum ini.
Dalam politik negara ini, kalau mahu dikira, DAP adalah parti rebutan atau ibarat dara pingitan kepada semua parti utama yang ada.
Dengan UMNO akhirnya berkawan dengan DAP melalui pembentukan kerajaan perpaduan dengan PH, maka lengkaplah semua parti utama di negara ini pernah berkawan dengan parti tersebut.
PKR, Pas, Semangat 46 (sudah dibubarkan), Bersatu dan UMNO yang terakhir, semuanya menjadikan DAP sebagai rakan untuk melengkapkan erti sebuah perjuangan.
Sementara Anwar masih kekal dan paling setia berkawan dengan DAP, Tun Mahathir Mohamad, Hadi Awang, Tengku Razaleigh Hamzah dan Mahiaddin Md Yasin, semuanya pernah bersama dengan DAP sebelum ini.
Tidak kira sama ada ketika berkawan itu mereka pernah membuat kenyataan atau seruan agar ahli parti masing-masing mengundi calon DAP atau tidak, kebersamaan yang pernah tercatat itu tetap merupakan sejarah yang tidak boleh dipadamkan begitu saja.
Apa bezanya antara menyeru ahli parti mengundi calon DAP dengan mereka yang sebelum ini sering sepentas dan berpelukan dengan Lim Kit Siang dan Lim Guan Eng?
Sebenarnya tiada beza sama sekali, malah berpelukan di khalayak ramai itu lebih dahsyat lagi isyarat sayangkan DAP berbanding kenyataan Ahmad Maslan yang sekadar menyeru agar ahli-ahli UMNO memberi undi kepada calon PH, termasuk daripada DAP atas nama dan semangat kerajaan perpaduan yang sudah pun terbentuk kewujudannya sekarang ini.
Adalah diakui bahawa DAP merupakan parti pilihan masyarakat Cina di mana pada PRU15 lalu mereka berjaya memenangi 40 kerusi Parlimen berbanding MCA yang hanya menang dua kerusi saja.
Dengan demikian, membawa DAP bersama dalam kerajaan bagi sebuah negara majmuk seperti Malaysia adalah pilihan yang tepat dengan maksud ia tidak meminggirkan pilihan kaum Cina yang merupakan kaum kedua terbesar selepas Melayu di negara ini.
Cuma, sesetengah pihak melihat tindakan Ahmad Maslan itu sebagai janggal berdasarkan sejarah perjuangan UMNO yang bermusuh sekian lama dengan DAP.
Tetapi, apabila seseorang pemimpin itu keluar UMNO seperti pernah berlaku kepada Tengku Razaleigh, Tun Mahathir dan Mahiaddin misalnya, tindakan mereka berkawan dengan DAP boleh pula diterima, bahkan dianggap sebagai keperluan untuk tujuan memenangi pilihan raya serta menumbangkan BN.
Oleh kerana dunia sudah berubah, persahabatan antara UMNO dan DAP juga sepatutnya harus diterima sebagai keperluan untuk membentuk dan mengekalkan kerajaan.
Dengan UMNO bersama PKR dan Amanah sudah dikira mewakili komuniti Melayu, melibatkan DAP bererti melengkapkan lagi kemajmukan kerajaan perpaduan ini dengan wajah Malaysia yang sebenar.
Kedudukan ini jika dijaga dengan baik serta dalam masa yang sama diberi kefahaman yang betul kepada masyarakat, ia adalah resepi yang sebaik-baiknya dalam mewujudkan sebuah kerajaan yang kukuh.
Kepada yang keliru dan tertanya-tanya, itulah sebabnya dalam artikel sebelum ini saya mengucapkan syabas atas kenyataan Ahmad Maslan itu kerana beliau sebetulnya sangat menjiwai erti persahabatan bila lawan sudah bertukar menjadi kawan.
– ShahbudinHusin 21/05/2023.

0

0

votes
Article Rating
Kongsikan artikel ini


AZMIN TIDAK BERTANDING, BAGILAH KJ JADI CALON MB SELANGOR!!

Pemimpin penuh warna-warni, Azmin Ali membayangkan beliau tidak akan bertanding dalam PRN Selangor akan datang ini.
Memberi alasan ingin berehat kerana sudah beberapa penggal menjadi Ahli Parlimen dan Adun di Selangor, beliau menambah, sekarang juga adalah masa yang sesuai memberi peluang kepada pelapis muda untuk mengambil alih kedudukannya.
“Saya telah beritahu yang saya ingin berehat.
“Jadi saya fikir kita harus memberi peluang kepada generasi muda dan kita mempunyai calon yang berpotensi, malah mereka sangat komited dalam usaha itu.
“Itu adalah keputusan yang saya buat enam bulan lalu sejurus selepas pilihan raya umum. Saya masih berpegang kepadanya,” kata Azmin lagi.
Selepas kalah di Parlimen Gombak pada PRU15 lalu, pelbagai laporan menyebut beliau akan dinamakan sebagai calon Menteri Besar Selangor dalam PRN akan datang ini mewakili PN.
Oleh kerana kalah kepada Amirudin Shari di Parlimen Gombak dalam PRU15 lalu, PN melihat dengan meletakkannya sebagai calon Menteri Besar Selangor akan berpotensi besar dalam menjayakan misi balas dendam terhadap Menteri Besar Selangor itu, di samping tujuan besar yang sebenar ialah untuk merampas negeri tersebut daripada PH.
Begitu pun, Azmin dikatakan tidak akan bertanding di Dun Bukit Antarabangsa yang dimenanginya sejak beberapa penggal lalu, sebaliknya disebut-sebut akan berpindah ke kawasan lain yang lebih selamat.
Dilaporkan terdapat tujuh kawasan yang berpotensi untuk ditandingi Azmin, antaranya Morib, Sijangkang dan Hulu Kelang.
Tetapi, dengan Azmin sendiri membayangkan mahu berehat dan tidak ingin bertanding lagi, dengan sendirinya PN tidak mempunyai calon dalaman yang benar-benar berpotensi dan ada “wow factor “untuk mewakili gabungan itu bagi merampas negeri Selangor.
Berehat dan berundur diri adalah pilihan terbaik buat Azmin kerana jika bertanding lagi, terutama jika dinamakan sebagai calon Menteri Besar, bimbang nanti akan dimunculkan semula kes-kes lamanya yang tentu akan membuat beliau sendiri serta keluarganya bertambah pening kepala.
Sudah kalah di Gombak, baguslah berehat saja.
Maka di sini, PN tidak perlu berfikir panjang lagi, sebaliknya hendaklah segera menawarkan jawatan itu kepada Khairy Jamaluddin atau KJ yang sehingga ini masih belum membuat keputusan mengenai hala tuju masa depannya.
Meskipun seperti kata Setiausaha Agung Pas, Takiyuddin Hasan yang menyebut bahawa KJ lebih berminat menyertai Bersatu berbanding Pas, namun beliau belum lagi memuktamadkan pendiriannya itu.
Tetapi, caranya berdekat-dekat dengan Mahiaddin Md Yasin memang jelas memperlihatkan keinginannya untuk menyertai Bersatu.
Ditawarkan sebagai calon Menteri Besar Selangor, pasti dengan sepantas kilat KJ akan mengisi borang keahlian Bersatu.
Yeahhh…tunggu apa lagi?
 ShahbudinHusin 22/05/2023.

5

1

vote
Article Rating
Kongsikan artikel ini


ENGGAN DEDAH KOS PENERBANGAN ANWAR SEJAK JADI PM BUKAN SIKAP YANG BETUL DALAM MEWAJAHKAN ERTI SEBENAR SEBUAH KERAJAAN MADANI

Dalam jawapan bertulis di Parlimen, kerajaan secara terang-terangan enggan mendedahkan jumlah kos penerbangan yang telah dibelanjakan oleh Perdana Menteri, Anwar Ibrahim untuk lawatan ke luar negara sejak memegang jawatan itu.
Armizan Mohd Ali – menteri yang menjaga hal ehwal Sabah, Sarawak dan tugas-tugas khas memaklumkan bahawa penggunaan jet peribadi atau pesawat eksekutif kerajaan adalah keistimewaan yang dinikmati oleh setiap Perdana Menteri selaku ketua kerajaan.
Katanya, Anwar telah ke luar negara menggunakan jet eksekutif kerajaan jenis Airbus (ACJ-320) yang di bawah seliaan Jabatan Perdana Menteri sebanyak sembilan kali sejak mengangkat sumpah pada 24 November 2022.
Untuk penerbangan domestik pula, ujar beliau, Anwar telah 17 kali menggunakan pesawat jenis Global Express dan Falcon di bawah seliaan Tentera Udara Diraja Malaysia.
“Semua pesawat tersebut merupakan pesawat rasmi kerajaan di mana ia digunakan atas urusan rasmi atau khas oleh Perdana Menteri.
“Segala kos yang terlibat dalam penerbangan tersebut adalah dalam anggaran yang bersesuaian dengan perkhidmatan dan pengurusan pesawat berkenaan,” kata Armizan lagi.
Berita penuh kenyataan Armizan di sini –
https://m.malaysiakini.com/news/666104
Aikk…kenapa tidak didedahkan jumlah kosnya?
Apa yang dimaksudkan kosnya dalam anggaran yang bersesuaian?
Bukankah yang ditanya oleh Ahli Parlimen Alor Setar, Afnan Hamimi Taib Azamudden ialah agar kerajaan mendedahkan jumlah kos perbelanjaan penggunaan pesawat itu kepada Parlimen dan bagi pengetahuan umum?
Bersikap terbuka dan berani mendedahkan jumlah kos penerbangan untuk Anwar sejak memegang jawatan Perdana Menteri bukan saja menunjukkan ketelusan dan keterbukaan, malah memperlihatkan kerajaan madani ini benar-benar berjiwa rakyat serta tidak menyembunyikan apa-apa di bawah karpet.
Kenapa takut untuk mendedahkannya jika semua urusan penerbangan Anwar itu adalah atas urusan rasmi sebagai ketua kerajaan?
Lagi pun, dengan Armizan sendiri mengatakan penggunaan jet itu adalah keistimewaan yang memang berhak dinikmati oleh seorang Perdana Menteri, bermakna tiada sebab untuk tidak mendedahkan jumlah kosnya bagi pengetahuan umum.
Bukankah yang dinamakan keistimewaan itu bererti tiada had minimum penggunaannya dan ia tidak perlu sama sekali untuk disembunyikan?
Malah dengan enggan mendedahkan jumlah kos itu lebih memberi gambaran atau tanggapan kepada sesetengah pihak seolah-olah ada sesuatu yang tidak kena dalam jumlah yang telah dibelanjakan selama ini.
Dedahkan sajalah, apa nak sembunyi-sembunyi pula?
Kerajaan melalui jawapan bertulis yang enggan mendedahkan jumlah perbelanjaan itu secara sedar telah menunjukkan sikap yang tidak betul dan bertentangan dengan perjuangan PH dan PKR selama ini serta makna sebenar kerajaan madani yang sedang dijaja.
Tambahan lagi, pertanyaan mengenai kos penerbangan itu adalah yang pertama kali ditanyakan terhadap Perdana Menteri.
Kalau soalan pertama pun gagal dijawab dengan telus dan terbuka, bagaimana dengan perkara-perkara lain?
Jika kita imbas kembali, terutama ketika era pemerintahan Najib Razak, isu kos penerbangan bagi Perdana Menteri adalah perkara yang kerap ditanya oleh Ahli Parlimen PH di dalam Parlimen.
Pada tahun 2013 ketika kerajaan mendedahkan kos perbelanjaan penerbangan yang digunakan oleh Najib ialah berjumlah lebih RM100 juta bagi tempoh tiga tahun, PH melalui Ahli Parlimen Taiping, Nga Kor Ming ketika itu telah mecadangkan agar Perdana Menteri menggunakan penerbangan komersial MAS untuk lawatan ke luar negara dan tidak lagi jet eksekutif bagi tujuan menjimatkan kos.
Pada 2015 pula, ketika kerajaan enggan mendedahkan kos perbelanjaan jet eksekutif kerajaan, PH melalui Rafizi Ramli bukan saja menyelar pendirian itu, malah membuat kiraan sendiri anggaran perbelanjaan yang digunakan.
Berikutan itu, beliau membuat anggaran pesawat itu telah menelan belanja sebanyak RM40.8 juta antara April hingga September 2015 melalui 42 penerbangan yang menerbangkan Yang Dipertuan Agong, Perdana Menteri dan Timbalan Perdana Menteri atas pelbagai urusan.
Sekarang bila sudah jadi kerajaan, kenapa kita juga bersikap rahsia tentang kos penerbangan Perdana Menteri?
Madani apa ini?
– ShahbudinHusin 23/05/2023.

4.7

3

votes
Article Rating
Kongsikan artikel ini


UMNO TAK UNDI DAP, DAP TAK RUGI TAPI KALAU DAP TAK UNDI UMNO, UMNO BANYAK RUGI

Secara umumnya, UMNO dan DAP bertanding di kawasan yang berbeza serta tidak bertembung di tempat yang sama.
UMNO bertanding di kawasan luar bandar dan bermajoriti penduduk Melayu, manakala DAP bertanding di kawasan bandar serta bermajoriti penduduk kaum Cina.
Dalam erti kata lain, mereka bukan ancaman kepada satu sama lain.
Dengan itu, kenapa selama ini mereka perlu bermusuhan?
Sekarang ini pula, mengapa perlu ada yang sentap bila timbul gesaan agar ahli UMNO perlu mengundi calon DAP setelah kedua-dua parti bersama-sama berada dalam kerajaan?
Kalau ketika bermusuh dahulu mereka tidak bertembung atau berlaga untuk memenangi kawasan pilihan raya yang sama, setelah berkawan ini pun, mereka sebenarnya tidak perlu menyokong atau mengundi antara satu sama lain.
Berdasarkan PRU15 lalu, DAP bertanding hampir 50 kerusi Parlimen di kawasan bandar di seluruh negara.
Di semua kawasan yang ditandingi DAP itu, tanpa sokongan pengundi UMNO pun, DAP tetap akan menang kerana penyokong mereka ialah kaum Cina.
Contohnya Bukit Bintang, Kepong, Cheras, Segambut, Seremban, Kota Melaka dan kawasan bandar yang lain, andai kata jika semua pengundi Melayu tidak keluar pengundi pun, DAP tetap akan menang.
Mereka mampu menang kerana disokong oleh majoriti kaum Cina, sementara pesaingnya seperti MCA dan Gerakan sudah terketepi daripada jiwa pengundi Cina sendiri.
Setelah PH sekarang ini bekerjasama dengan BN, UMNO dan DAP sudah dikira bersahabat dan musuh yang bakal dihadapi bersama ialah Gerakan yang kini bersama daripada PN.
Ikut kebiasaan dan berdasarkan rekod yang lepas, DAP tiada masalah untuk menang sekurang-kurangnya 40 kerusi daripada hampir 50 kerusi yang mereka tandingi.
Disebabkan pengundi Melayu atau penyokong UMNO terlalu kecil di kawasan bandar dan parti pencabarnya pula terlalu lemah, sementara DAP sentiasa menjadi pujaan hati pengundi Cina, kemenangan tetap menjadi milik mereka.
Keadaan ini berbeza dengan UMNO, selain pencabarnya iaitu gabungan Bersatu dan Pas adalah sama-sama kuat, kerusi yang ditandingi UMNO juga lebih banyak.
Dalam PRU15 lalu, daripada 178 kerusi Parlimen yang ditandingi BN, hampir 100 daripadanya ditandingi oleh calon UMNO.
Daripada semua kawasan yang ditandingi UMNO itu, sementera majoritinya adalah kawasan Melayu, terdapat sebahagian kecil daripadanya adalah kawasan campuran di mana terdapat juga pengundi Cina di kawasan tersebut.
Contoh kawasan terbabit ialah pinggir bandar, bandar kecil atau kawasan bandar-bandar baru.
Berbeza dengan DAP yang bertanding di kawasan bandar dan pencabarnya ialah parti yang tidak kuat dan tidak diterima oleh pengundi Cina, UMNO sebaliknya bertanding di kawasan luar bandar dan campuran yang mana musuhnya iaitu Bersatu dan Pas adalah sama-sama kuat, malah lebih kuat daripada UMNO terutama di Pantai TImur dan Utara.
Selain untuk menang di kawasan Melayu memang sudah sedia mencabar buat UMNO kerana berdepan dengan sentimen agama yang dijuarai Pas, untuk menang di kawasan campuran pula tidak kurang cabaran yang perlu dihadapi.
Begitu pun, jika pengundi Cina atau penyokong DAP di kawasan campuran yang ditandingi UMNO sedia memberikan undi mereka kepada calon UMNO, ia adalah suatu kelebihan buat BN untuk beroleh kemenangan dalam berhadapan dengan Pas dan Bersatu daripada PN.
Undi Cina atau DAP sebanyak 10 atau 15 peratus yang diberikan kepada calon UMNO itu mampu memungkinkan kemenangan dapat diperolehi.
Dalam erti kata lain, undi DAP yang diberi kepada UMNO boleh membawa keuntungan kepada calon UMNO berbanding undi UMNO yang tidak membawa banyak untung kepada DAP.
Oleh itu, bila timbul gesaan agar ahli UMNO mengundi calon DAP, maksud tersirat yang lebih besar ialah agar pengundi DAP juga memberi undi mereka kepada calon-calon UMNO di kawasan campuran agar BN mampu menang lebih banyak kerusi dalam PRN dan PRU16 akan datang.
Pemimpin, ahli dan penyokong UMNO dalam hal ini janganlah terlalu jumud, tertutup dan eksyen sangat dengan awal-awal lagi telah menunjukkan sikap keras dan menolak tidak mahu langsung menyokong dan memberi undi kepada calon DAP.
Tunjukkan sikap baik hati dan mahu berkawan dengan DAP sebagaimana UMNO berkawan dengan MCA dan Gerakan sebelum ini.
Sedarlah hakikat bahawa UMNO, BN sudah kalah dua kali PRU iaitu PRU14 serta PRU15 dan dapat jadi kerajaan pun, pertama selepas PRU14 lalu seperti kata Hadi Awang ialah melalui tebuk atap, manakala selepas PRU15 baru-baru ini, ikut tafsiran Mohamad Hasan, Timbalan Presiden UMNO pula, hanya sekadar menumpang kasih saja.
Maka itu, berubahlah sebagaimana banyak perkara sudah berubah di dunia ini atau UMNO memang nak kalah lagi buat kali ketiga pada PRU16 nanti?
– ShahbudinHusin 23/05/2023.

5

1

vote
Article Rating
Kongsikan artikel ini


ANAK BEKAS PM DISIASAT SPRM – ANAK MAHATHIR, ANAK NAJIB ATAU ANAK MAHIADDIN?

SPRM dilaporkan telah memanggil anak kepada seorang bekas perdana menteri bagi membantu satu lagi siasatan berhubung aktiviti perniagaannya.
Memetik sumber yang rapat dengan siasatan itu, akhbar The Star melaporkan individu itu disoal siasat selama beberapa jam.
“Kenyataan telah dirakamkan dan saya percaya akan ada sesi lain dengannya,” kata sumber itu.
Utusan Malaysia pula melaporkan individu berkenaan adalah anak kepada seorang bekas perdana menteri. Dia dipanggil untuk disoal siasat pada pukul 10 malam di ibu pejabat suruhanjaya itu di Putrajaya.
The Star berkata nama lelaki itu disenaraikan dalam Panama Papers tetapi tidak dapat dipastikan jika SPRM sedang meneliti dakwaan yang dibuat dalam dokumen tersebut.
Panama Papers merujuk kepada kebocoran besar sebanyak 11.5 juta dokumen yang didedahkan daripada firma guaman yang berpangkalan di Panama pada 2016.
Ia mendedahkan bagaimana ahli politik, bintang sukan dan penjenayah terkemuka menyembunyikan kekayaan mereka menggunakan tempat perlindungan cukai luar pesisir.
Ketika itu, Malaysiakini telah melaporkan bahawa anak bekas perdana menteri Najib Razak yang sedang meringkuk di penjara, Mohd Nazifuddin Mohd Najib adalah antara mereka yang dinamakan.
Turut dinamakan ialah Fakhri, anak sulung bekas perdana menteri Muhyiddin Yassin, serta Mirzan, anak sulung bekas perdana menteri Dr Mahathir Mohamad.
Sebelum ini, seorang wakil Mirzan melalui salah satu syarikatnya, Crescent Capital, menafikan penglibatan Mirzan dalam Sergio International Ltd – firma British Virgin Islands yang dikaitkan dengannya.
Minggu lalu, Bernama melaporkan SPRM sedang menyiasat seorang bekas menteri kanan dan ahli perniagaan terkemuka bergelar Tan Sri atas dakwaan penyelewengan dana negara bernilai lebih RM2.3 bilion.
Agensi berita nasional itu, yang turut memetik sumber, berkata siasatan itu adalah kesinambungan dan lanjutan daripada pendedahan dokumen-dokumen sulit oleh International Consortium of Investigative Journalists (ICIJ) berhubung transaksi-transaksi yang disyaki berlaku di beberapa pusat kewangan luar pesisir.
“Tumpuan siasatan adalah berhubung dengan pembelian dan pemilikan saham di sebuah syarikat tersenarai oleh sebuah syarikat gergasi negara yang dikatakan didalangi oleh bekas menteri kanan itu.
“Difahamkan, transaksi pembelian dan pemilikan saham ini dipercayai menjadi punca kepada kemerosotan ekonomi negara serta kejatuhan matawang ringgit pada hujung 1990-an dan telah diseleweng untuk kepentingan individu terbabit untuk diselamatkan (bail out) daripada mengalami kerugian yang lebih teruk,” menurut sumber itu.
Kebocoran Kertas Pandora berlaku pada 2021 apabila sumber tanpa nama berkongsi dengan ICIJ 2.94 terabait fail kewangan sulit, berjumlah lebih daripada 11.9 juta dokumen dan rekod lain, daripada 14 penyedia perkhidmatan luar pesisir yang menubuhkan dan mengurus syarikat cengkerang (shell) dan amanah di kawasan perlindungan cukai sekitar dunia.
Berikutan kebocoran itu, bekas menteri kewangan Daim Zainuddin membidas Malaysiakini atas apa yang didakwanya sebagai “obsesi yang tidak berkesudahan” portal berita ini terhadapnya.
Ini selepas Malaysiakini menyiarkan laporan mengenai pegangannya di luar pesisir.
Sumber – https://m.malaysiakini.com/news/666134

5

1

vote
Article Rating
Kongsikan artikel ini


ANWAR – THE UNTOLD STORY SEBUAH FILEM YANG BERJAYA, WAJAR DITONTON GENERASI MUDA

OLEH: SHAHBUDIN EMBUN
Antara isu yang hangat dibicarakan di media sosial sejak kebelakangan ini ialah tentang filem ANWAR: THE UNTOLD STORY.
Sudah pastinya bagi mereka yang merupakan haters , semua aspek tentang filem tersebut dianggap tidak bagus dan tidak memuaskan.
Bahkan ada yang menggelarnya hampeh hinggakan memberi penilaian 1/10 sahaja.
Dan bagi mereka yang tahu serba sedikit tentang filem dan yang selalu membuat ulasan tentang filem filem barat dan tempatan, memberikan pula penilaian yang berdasarkan pada kekuatan atau kelemahan sesuatu filem itu.
Golongan pengkritik filem yang sebenar memberikan komen yang pelbagai. Ada yang mengkritik tentang suntingan dan jalan cerita yang dianggap tidak kemas.
Ada juga yang menganggap lakonan beberapa pelakon tidak mencapai tahap yang sepatutnya.
Begitu juga dari segi penyampaian dan lontaran dialog yang mana kita tahu, ianya dilontarkan oleh beberapa orang pelakon Indonesia.
Mereka dilihat, tidak dapat menggarap lenggok bahasa Melayu dengan baik.
Pelbagai lagi komen dan kritikan yang diberikan pada filem ini. Komen-komen seperti ini adalah biasa dan tidak bias.
Jika ada kelemahan, dinyatakan apakah kelemahan tersebut dan jika ada kekuatan, dinyatakannya juga.
Contohnya, ada pengkritik yang memuji muzik latar serta beberapa adegan emosi yang berjaya dipaparkan dengan baik sehingga mampu menitiskan air mata kita.
Dan masih terbayang bayang juga bagaimana Anwar dipisahkan dari keluarganya. Ungkapannya pada isteri tersayang ”Azizah..jaga anak anak..” merupakan kata-kata yang boleh meruntun jiwa dan perasaan.
Dan tentunya ramai yang masih ingat tangisan anak-anak apabila dipisahkan dengan Anwar .
Begitu juga dengan keadaan Anwar di lokap polis, tidak bermaya dengan baju yang penuh dengan darah, namun masih tidak cukup untuk melunturkan semangat juangnya.
Penonton dapat melihat ketabahan dan kecekalan Anwar menanggung derita dan kesakitan setelah dipukul hingga memberikan kesan kesihatan serta lebam matanya.
Apapun, filem ini perlu ditonton oleh mereka yang ingin tahu tentang perjuangan Anwar sejak dari muda lagi.
Dia dimarahi oleh ibunya ketika zaman kanak-kanak kerana mencuri buah. Kemudian dia berdepan dengan masalah mereka yang tidak senang dengan cita-citanya untuk membanteras rasuah.
Anwar beberapa kali dinasihat dan diberi amaran yang dia akan berdepan dengan pelbagai masalah jika dia tidak mengikut “lenggok tari“ mereka yang mengamalkan korupsi.
Namun Anwar tetap berdegil . “Kalau takut dengan risiko, jangan bicara soal perjuangan” menjadi motto yang diperjuangkannya.
Anwar dengan jelas tidak mahu kaum keluarganya mendapat apa-apa kelebihan dan mendapat layanan istimewa apabila dia mula menapak dalam dunia politik, khasnya ketika dia memegang jawatan sebagai Menteri Kewangan dan Timbalan Perdana Menteri.
Arahan ini sememangnya diperakui sendiri oleh pegawai pegawai Kementerian Kewangan yang pernah bekerja di bawah Anwar dahulu.
Bagi generasi muda hari ini dan mereka yang tidak sempat merasai zaman reformasi, tontonlah filem ini.
Mungkin filem ini, tidak mampu untuk memberikan pelbagai lagi persoalan yang timbul ketika menontonnya. Namun sekurang-kurangnya akan membuka minda generasi baru ini untuk mengkaji semula pelbagai isu yang disuara dan dipaparkan dalam filem ini.
Atas sebab ini sudah cukup bagi saya menganggap ANWAR: THE UNTOLD STORY, merupakan sebuah filem yang berjaya.
(Coretan Shahbudin Embun, penganalisis politik setelah menonton filem tersebut)

4

4

votes
Article Rating
Kongsikan artikel ini


AKAR UMBI BERSATU TAK SENANG TAWARAN MUHYIDDIN KEPADA KJ

Akar umbi Bersatu meluahkan rasa tidak senang hati apabila Khairy Jamaluddin ditawarkan kerusi dalam Majlis Pimpinan Tertinggi (MPT) parti kerana merasakan ada individu lain lebih layak untuk jawatan itu.
Dua pemimpin bahagian, yang enggan didedahkan memberitahu FMT, tawaran itu tidak disambut baik kerana Khairy bukan ahli Bersatu.
“Terdapat ramai individu lain yang bekerja keras untuk parti mendapatkan tempat itu, dan kini ia ditawarkan kepada seseorang yang belum menjadi ahli Bersatu,” kata seorang ketua bahagian Selangor.
Beliau berkata, walaupun Presiden Bersatu Muhyiddin Yassin mungkin membincangkan perkara itu dengan pemimpin kanan, parti juga sepatutnya melibatkan akar umbi dalam perbincangan sebelum mengumumkan tawaran itu.
“Apabila tiba pilihan raya, akar umbi yang paling banyak melakukan kerja, daripada bercakap dengan pengundi sehingga memasang bendera, dan sebagainya.
“Nampak tidak elok apabila keputusan sebesar ini dibuat tanpa mendengar suara akar umbi,” katanya.
Seorang lagi pemimpin bahagian dari Negeri Sembilan menjangkakan parti akan menawarkan Khairy kerusi pada PRN jika beliau menerima tawaran Muhyiddin.
“Ini akan mengecewakan ramai ahli, yang mungkin berharap diletakkan sebagai calon pada PRN,” katanya.
Tindakan sedemikian mungkin menimbulkan protes dalaman dan mengancam perpaduan parti, tambahnya.
Bagaimanapun, seorang MPT yang enggan dinamakan berkata tawaran itu adalah langkah positif yang akan menguntungkan parti.
“Kami akan menghadapi pilihan raya di enam negeri, jadi mempunyai seseorang seperti Khairy di pihak kami adalah baik untuk parti.
“Beliau dilihat menjadi pilihan rakyat. Beliau seorang tokoh popular dan itu bagus untuk kita, terutama pada masa sukar seperti sekarang,” katanya merujuk kepada dakwaan beberapa pemimpin parti atas dakwaan rasuah.
Ketua sayap bersekutu Bersatu juga mengalu-alukan segala usaha yang bertujuan meningkatkan peluang parti untuk menang pada pilihan raya.
“Walaupun Bersatu mempunyai ramai pemimpin berkarisma dan berpengalaman dalam Majlis Pimpinan Tertingginya, pemimpin kita mesti mengambil kira nilai Khairy dari segi membawa lebih banyak undi,” kata Chong Fat Full.
Minggu lalu, Muhyiddin mempelawa Khairy menyertai Bersatu dan menawarkannya kerusi MPT.
Bagaimanapun, pada Isnin Khairy berkata beliau memerlukan masa untuk mempertimbangkan masa depan politiknya.
Khairy berkata, beliau tidak mahu sebarang keputusannya dibuat berdasarkan emosi atau membalas dendam, malah menyifatkan keputusan untuk memilih parti politik bukanlah sesuatu yang boleh diambil ringan.
Sumber –
https://www.freemalaysiatoday.com/category/bahasa/tempatan/2023/05/25/akar-umbi-bersatu-tak-senang-tawaran-muhyiddin-kepada-kj/

0

0

votes
Article Rating
Kongsikan artikel ini


AWAS…KES PN TERIMA DANA JUDI SEBENARNYA BELUM DITUTUP LAGI

Menteri di Jabatan Perdana Menteri Azalina Othman berkata dia tidak pernah menyatakan siasatan isu pendanaan pilihan raya daripada syarikat perjudian sudah ditamatkan atau digugurkan.
Sebaliknya kata ahli parlimen Pengerang itu, jawapan tersebut – yang dibuatnya di Dewan Rakyat semalam – hanya memaklumkan tiada fail siasatan dibuka.
“Dalam hal ini Suruhanjaya Pencegahan Rasuah Malaysia (SPRM) sebagai badan yang bebas dan berkecuali tentu sekali akan dan berhak menjalankan siasatan berkaitan dan membuka fail siasatan sebagaimana perlu mengikut Akta SPRM atau mana-mana undang-undang yang berkuat kuasa berdasarkan kepada maklumat dan bukti yang diperolehi dari semasa ke semasa,” katanya dalam kenyataan hari ini.
Semalam media melaporkan SPRM tidak dapat mengesahkan dakwaan bahawa PN menggunakan dana daripada syarikat perjudian untuk membantu membiayai kempen mereka pada PRU tahun lepas.
Katanya SPRM telah menjalankan siasatan terperinci berhubung dakwaan itu.
“Bagaimanapun, SPRM mendapati maklumat terlalu umum dan tiada pihak yang boleh mengesahkan isu ini.
“Justeru,

tiada apa-apa fail siasatan dibuka

ke atas isu ini,” katanya dalam jawapan bertulis kepada soalan Ahmad Fadhli Shaari di Dewan Rakyat.
Ekoran kenyataan itu PAS – salah satu parti komponen PN – hari ini mendesak Perdana Menteri Anwar Ibrahim membuat permohonan maaf secara terbuka kerana membuat kenyataan berkaitan isu itu pada Dis tahun lalu.
Pengerusi PN Muhyiddin Yassin pula sedang berbincang dengan peguam untuk melihat kemungkinan untuk

mengambil tindakan undang-undang
ke atas Anwar.
Azalina berkata selain SPRM ada agensi penguat kuasa lain yang boleh menjalankan tugas menjalan siasatan berhubung dakwaan berkenaan.
Antaranya kata Azalina, ialah polis dan Lembaga Hasil Dalam Negeri.
“Undang-undang Malaysia tidak mempunyai sebarang had masa (
time limit
) untuk memulakan sebarang tindakan ke atas mana-mana kes jenayah,” katanya.
Dia turut menegaskan agar semua pihak menghormati prinsip kedaulatan undang-undang dan tidak membuat kenyataan melulu ekoran kenyataan dibuatnya di parlimen.
“Tidak wajar untuk mana-mana pihak untuk mempolitikkan atau memutarbelitkan jawapan yang saya berikan kepada ahli parlimen Pasir Mas dalam Dewan Rakyat berhubung dengan isu ini mahupun membuat tuduhan tidak berasas kepada perdana menteri,” katanya.
Sumber –
https://m.malaysiakini.com/news/666531

5

1

vote
Article Rating
Kongsikan artikel ini